text:
171Ahithofele o bile a raya Abesalomo a re: “Nte ke tlhaole banna ba le 12 000, ke bolole, ke latelele Dafita bosigo jono, 2ke mo wele godimo a sa ntse a lapile a kgobegile marapo. Ke tla mo tshosa jalo, mme batho botlhe ba ba nang nae ba tla tshaba, mme ke tla bolaya kgosi e le yosi fela; 3ke be ke busetsa batho botlhe kwa go wena jaaka monyalwa a boela kwa monneng wa gagwe. Kana o batla go bolaya monna a le mongwe fela. Foo morafe otlhe o tla nna mo kagisong.” 4Lefoko leo la kgatlha Abesalomo le bagolo botlhe ba Iseraele.
5Mme Abesalomo a re: “A go ke go bidiwe Husai wa Moaregi, le ene re utlwe se a se buang.”
6Ya re Husai a tsena kwa go Abesalomo, Abesalomo a mmegela se Ahithofele a se buileng a re: “Wena o a reng? A ke re dire ka mokgwa oo? Fa go sa siama, re bolelele!”
7Husai a fetola Abesalomo a re: “Kgakololo e Ahithofele o e ntshitseng ka nako e ga e a siama.” 8Husai a ba a re: “Rraago ò a mo itse le banna ba gagwe, ke bagale ba ba pelo di gaketseng jaaka bere e e thukhuthilweng bana kwa nageng; gape rraago ke monna wa motlhabani, ga a ka ke a robala le banna. 9Bona, jaanong o iphitlhile mo go longwe lwa dikgaga gongwe mo felong fa gongwe; mme e ka re fa bangwe ba rona ba bolawa mo tshimologong, mme go utlwala gore banna ba ba setseng Abesalomo morago ba fentswe. 10Foo le mogale yo pelo ya gagwe e tshwanang le ya tau o ka nyema moko tota. Gonne Baiseraele botlhe ba itse gore rraago ke mogale, le ba ba nang nae ke ba ba pelokgale. 11Mme nna ke gakolola gore Baiseraele botlhe ba phuthegele kwa go wena ka bontsi go tswa kwa Dane le go fitlha kwa Bereseba, ba ntsifale jaaka mošawa o o fa losing lwa lewatle; le wena ka wesi o be o ye nabo tlhabanong. 12Mme e tla re re fitlha kwa go ene fa re tla mmonang teng, re mo wele godimo jaaka monyo o wela fa fatshe; mme fa e le ene le banna botlhe ba ba nang nae, ga re kitla re sadisa ope wa bone le e seng a le mongwe fela. 13Mme fa a ka tshabela kwa motseng mongwe, Baiseraele botlhe ba tla isa megala kwa motseng oo, mme re tla o gogela kwa nokeng go tsamaya go se ka ga fitlhelwa sepe teng le e seng lefikana le le lengwe fela.”
14Ke fa Abesalomo le banna botlhe ba Iseraele ba re: “Kgakololo ya ga Husai wa Moaregi e siame, e gaisa kgakololo ya ga Ahithofele.” Mme e ne e le Morena yo o neng a dira jalo go senya kgakololo e e neng e ba siametse ya ga Ahithofele, e le gore Morena a dirafaletse Abesalomo tse di botlhoko.
15Jaanong Husai a sebela baperesiti Satoke le Abjathare a re: “Ahithofele o gakolotse Abesalomo le bagolo ba Iseraele jaana le jaana, mme nna ke gakolotse jaana le jaana. 16Mme jaanong akofang lo rome bomorwaa-lona, lo itsise Dafita lo re: ‘O se ka wa lala fa madibogong a Lebala la Joretane, mme o tshele, e se re gongwe kgosi ya nyelediwa le banna botlhe ba ba nang nayo.’ ”
17Jonathane le Ahimaase ba ne ba eme kwa motsweding wa Rogele, gonne ba ne ba tshaba go iponatsa ka go tsena mo motseng, mme lelata la ya la ba sebela, mme bone ba ya go itsise kgosi Dafita.
18Fela mosimane mongwe a ba bona, a begela Abesalomo, mme bone ba tsamaya ka bonako boo babedi, ba fitlha kwa ntlong ya monna mongwe wa Bahurime yo o nang le mokwele mo lapeng la gagwe, mme ba theogela mo go ona. 19Mme mosadi wa teng a tsaya kobo, a e ala mo godimo ga mokwele, a anega mabele a a somotsweng mo go yona mo go sa kakeng ga lemogwa sepe. 20Jaanong ya re batlhanka ba ga Abesalomo ba tla kwa mosading mo ntlong, ba botsa ba re: “Ahimaase le Jonathane ba kae?” Mosadi a ba fetola a re: “Ba fetetse kwa molatswaneng wa metsi.” Ba ba batla, mme ya re ba ba tlhoka, ba boela kwa Jerusalema. 21Ya re ba sena go tsamaya, bale ba tswa mo mokweleng, ba ya ba itsise kgosi Dafita, ba raya Dafita ba re: “Nanogang lo tshele metsi a Joretane ka pele; gonne Ahithofele o lo logetse maano a gore le gore.” 22Foo Dafita a nanoga le batho botlhe ba ba nang nae, ba tshela Joretane; ya re bosigo boo sa, ga bo go sa sala ope yo o sa tshelang Joretane.
23Mme ya re Ahithofele a bona kgakololo ya gagwe e sa dirafadiwe, a belesa esele ya gagwe, a nanoga a ya kwa gae kwa motseng wa ga gabo, a feta a laelana le ba lapa la gagwe, a ya a ikaletsa, a swa, a fitlhwa mo lebitleng la ga rraagwe.
24Ya re Abesalomo a tshela Joretane, ene le banna botlhe ba Iseraele nae, Dafita a bo a setse a fitlhile kwa Mahanaime.
25Abesalomo o ne a beile Amasa mo boemong jwa ga Joabe go laola mephato. Amasa yoo e ne e le morwa monna yo leina la gagwe e leng Ithera wa Moisemaele yo o neng a tsenye kwa go Abikaile morwadia Isai monnaa Seruya, mmaagwe Joabe.
26Mme Baiseraele le Abesalomo ba thibelela kwa nageng ya Gileate.
27Jaanong e rile Dafita a fitlha kwa Mahanaime, ga tla Sobi morwa Nahase wa kwa Raba motseng wa Baamone, le Magire morwa Amiele wa Lotebare, le Baresilai, Mogileate wa Rogelime,
1 Dikg. 2:7
28ba tlisa malao le dikobo le megopo le dipitsa le mabele le garase le bupe le dipabe le dinawa le lotlhodi 29le mafura a dinotshe le madila le dinku le lobebe, ba di baya Dafita le batho ba ba nang nae pele gore ba je; gonne ba re: “Batho ba tshwerwe ke tlala le letsapa le lenyora mo sekakeng.”


c: text/html

text:
Lebokoso
Jacobo e ne e le modiri kwa polaseng ya rre wa mosweu. O ne a dira ka thata le ka botswapelo e bile a tshepiwa thata ke mong wa gagwe. Maswabi fela ke go re o ne a sa itse go buisa le go kwala. Ka letsatsi lengwe mong wa gagwe o ne a mo roma kwa polaseng ya gar re Nel a rwele lebokoso. O ne a mo tsibosa gore a seke a bo a leka go bula lebokoso le. Jacobo ne a ema go le gonnye kwa marekelong go bona sengwe sa go ya maleng. Batho ba ban eng ba bona lebokoso le, ba ne ba tshabela kwa kgakala.
ISBN: 9781920278793
GRADE: 3
Component : Padiso

robotstxt: allowed

filter: keep


text:
POTSO 11
Go Direga Eng fa Motho a Swa?
“Fa a kgaotsa go hema, o boela mo mmung; mo go lone letsatsi leo, dikakanyo tsa gagwe di a nyelela.”
“Batshedi ba a itse gore ba tla swa, mme baswi bone ga ba itse sepe gotlhelele . . . Sepe fela se o kgonang go se dira, se dire ka maatla a gago otlhe, ka gonne ga go na tiro kgotsa go dira dithulaganyo kgotsa kitso kgotsa botlhale kwa Lebitleng, kwa o yang gone.”
“[Jesu] o ne a ba raya a re: ‘Lasaro tsala ya rona o robetse, mme ke ya teng gore ke ye go mo tsosa.’ Le fa go ntse jalo, Jesu o ne a raya gore Lasaro o sule. Mme bone ba ne ba ithaya ba re o raya gore o robetse, o ikhuditse. Foo Jesu o ne a ba bolelela ka tlhamalalo a re: ‘Lasaro o sule.’”


text:
251Aborahame a tsaya mosadi gape; leina la gagwe e ne e le Ketura. 2Ene a mo tsalela Simerane le Jokosane le Metane le Midiane le Isepake le Sua. 3Jokosane a tsala Šeba le Detane; bomorwa Detane e ne e le Baašuri le Balethuši le Baleumi. 4Bomorwa Midiane e ne e le Efa le Efere le Henoge le Abita le Eletaha. Botlhe bao e ne e le bana ba ga Ketura.
5Mme Aborahame a abela Isaka tsotlhe tse e leng tsa gagwe. 6Fa e le bomorwa bagadingwana ba Aborahame o neng a na nabo, a ba abela dineo, a ba kgaoganya le Isaka morwawe, Aborahame a sa ntse a phela gore ba ye kwa botlhabatsatsi kwa lefatsheng le le ntlheng ya botlhabatsatsi.
7Malatsi a dinyaga tsa bophelo jwa ga Aborahame tse o neng a phela ka tsona ke dinyaga di le 175. 8Aborahame a tlhokafala, a swa a tsofetse thata, e le monnamogolo, a jele lefatshe, a bilediwa kwa go borraagwe.
Jobe 5:26
9Bomorwawe Isaka le Isemaele ba mo fitlha mo logageng lwa Makapela nageng ya ga Eferone, morwa Sohare wa Mohethe, e e lebaganyeng le Mamere. 10Ke naga ele e Aborahame o neng a e reka mo go Bahethe. Ke fa go fitlhilweng Aborahame le Sara, mosadi wa gagwe teng.
11Ya re Aborahame a sena go swa, Modimo wa tshegofatsa Isaka morwawe. Isaka a nna kwa sedibeng sa “Mophedi-yo-o-mponang.”
12Losika lwa ga Isemaele, morwa Aborahame, yo Hagare wa Moegepeto, lelata la ga Sara, o mo tsetseng le Aborahame, ke lo: 13Maina a bomorwa Isemaele, a ditshika tsa bone di bidiwang ka ona ke a: Morwa wa ntlha wa ga Isemaele e ne e le Nebayothe; a tlhomagannwa ke Ketare le Atebele le Mibesame 14le Misima le Duma le Masa 15le Hatate le Thema le Jeture le Nafise le Kedima. 16Ke bone bomorwa Isemaele, ke ona maina a bone mo malapeng a bone le mo metsaneng ya bone ya ditente; ke dikgosana di le 12 tsa ditso tsa tsona.
17Dinyaga tsa bophelo jwa ga Isemaele ke di le 137. Ya baa gona a tlhokafalang, a swa, a bilediwa kwa go borraagwe. 18Baisemaele ba ne ba agile go simolola kwa Hawila go fitlha kwa Sure yo o mo ntlheng ya botlhabatsatsi ya Egepeto le go fitlha kwa Asiria. Ba nna mo ntlheng ya botlhabatsatsi ya bomorwa-rraabo botlhe.
19Losika lwa ga Isaka, morwa Aborahame, ke lo: Aborahame o ne a tsala Isaka. 20Isaka o ne a le dinyaga di le 40, fa a tsaya Rebeka, morwadia Bethuele wa Mosiria wa kwa Phatane-Arame, kgaitsadia Labane wa Mosiria gore a nne mosadi wa gagwe. 21Isaka o ne a rapela Morena ka ntlha ya mosadi wa gagwe, gonne o ne a le moopa. Morena a mo utlwa; mme Rebeka, mosadi wa gagwe, a ithwala. 22Mme bana ba thulana mo teng ga gagwe. Ke fa a re: “Fa go ntse jalo ke phelelang?” Mme a ya go botsa Morena.
23Morena a mo araba a re: “Ditšhaba tse pedi di mo teng ga gago; merafe e mebedi e tla kgaogana, e tswa mo mpeng ya gago. Morafe mongwe o tla feta o mongwe ka thata. Yo mogolo o tla direla yo mmotlana.”
Mal. 1:2
Baroma 9:10-12
24E rile malatsi a gagwe a go belega a sena go fitlha, ga bonala gore o tla tshola mafatlha. 25Wa ntlha a tla a le mohibidu, a tshwana gotlhe le kobo e e boboa; ke ka moo ba neng ba mmitsa Esau. 26Morago ga moo ga tla monnawe, seatla sa gagwe se tshwere serethe sa ga Esau; ene ba mo taya leina la Jakobe. E rile fa ba tsalwa, Isaka a bo a na le dinyaga di le 60.
27Jaanong e rile basimane ba gola, Esau a nna motsomi yo o senatla le monna wa kwa nageng, mme Jakobe e ne e le monna yo o masisi, a nna mo gae. 28Isaka o ne a rata Esau, ka a ne a natefelwa ke nama ya phologolo, mme Rebeka ene a rata Jakobe.
29Jakobe o kile a apaya dijo, mme Esau a tla a tswa kwa nageng a lapile thata. 30Ke fa Esau a raya Jakobe a re: “A ko o mphe, ke je bohibidu jo, gonne ke lapile thata.” Ke ka moo ba mo teileng leina la Etomo.25:30 Ke go re: yo mohibidu.
31Mme Jakobe a re: “Rekisa pele mo go nna botsalwapele jwa gago.”
32Esau a re: “Bona, ke gaufi le go swa; go tsalwa pele go tla nthusa eng?”
33Jakobe a re: “Inkanele pele!” A mo ikanela, a rekisa botsalwapele jwa gagwe mo go Jakobe.
Baheb. 12:16
34Ke fa Jakobe a fa Esau senkgwe le dikgobe tse dikhibidu, a ja a nwa, a nanoga a tsamaya. Esau a nyatsa jalo botsalwapele jwa gagwe.


text:
Matshwao a a mo Sekanông sa Setšhaba sa Afrika Borwa
Sekanô sa Setšhaba sa Afrika Borwa se se ntšhwa se bopilwe ka dikgolokwe di le pedi, tse di bitswang popegô-lee ya motheo le popegô-lee ya tlhatlhogo, fa tlase ke ditlhaloso tsa matshwao a a tlhophilweng a a thusang go bega kgang ya Afrika Borwa le tlhabô ya temokerasi go batho botlhe ba yona.
Popegô-lee ya MotheoMoano
- O kwadilwe ka puo ya Sesarwa ya batho ba /Xam, !ke e: /xarra //ke, e raya gore ‘Batho ba Mefutafuta ba Kopana’.
Mo bonosing, o supa kopano magareng ga dikakanyô tsa mongwe le ditiro tsa gagwe. Mo bommogong, o supa gore jaaka setšhaba re tshwanetse go kopana mmogo ka maikutlo a go nna le seabe le go ikgantsha ka setšhaba sa rona.Dinaka tsa Tlou
- Ditlou di itsagale ka go nna botlhale le maatla. Mo sekanông sa setšhaba, di supa gape tekanyetso le bosakhutleng.Ditsebe tsa Korong
- Korong e supa kungô. Mediso le kgolô ya korong di supa kgolô le tlhabololo ya setšhaba sa rona go fitlhelela bokgoni jo bo senang selekano. Gape e tsalana le phepô ya batho mme e supa letlôtlô la temôthuo gotswa mo mmung.Thebe
- E na le ditiro di le pedi mo sekanông sa setšhaba, e supa tshireletso ya semowa ya setšhaba sa rona mme gape e tshola dipopegô tsa batho ba ba emeletseng boitshupo jwa rona.Dipopegô tsa Batho
- Dipopegô tseno di tsewa gotswa mo ditshwantshong tsa botaki jwa mo majweng jwa Afrika Borwa jo bo tumileng go ralala lefatshe, tse di fitlhelwang mo letlapeng la Linton, le ga jaana le beilweng kwa Museum wa Afrika Borwa kwa Cape Town. Jaaka badudi ba lefatshe la rona ba kgale go gaisa ba ba itsagaleng, Basarwa, ke bopaki jwa botho le ngwao tsa rona jaaka MaAfrika-Borwa tse di tshwanang. Dipopegô tse di mo setshwantshong di bontshiwa ka tsela ya tumedisano, seno ke go supa kopano. Di supa gape tsela ya mongwe le mongwe go fetogela mo maikutlong a a kwa godimo a go nna karolo ya setšhaba mme ka katoloso, botho jo bo kopanetsweng.Lerumo le Molamu
- Tseno di supa matshwao a tshireletso le bolaodi, gape di supa maoto a a maatla a nonyane ya ramolongwana. Jaaka lerumo le molamu di rapame, di supa kagiso.
Popegô-lee ya TlhatlhogoProtea
- E bontshwa jaaka sekanô go supa bontle jwa lefatshe la rona, mme sethunya se supa bokgoni jwa rona jaaka setšhaba mo go fitlheleleng Tsosoloso ya Afrika. E supa gape kgolo gotswa mo mmung le tlhokomelo gotswa kwa godimo, go supa kgokagano e e feletseng ya maatla. Mebala e e tumileng thata ya Afrika e reboletswe protea; botala, bogauta, bohibidu le bontsho.Nonyane ya Ramolongwana
- Mo Sekanông sa Setšhaba ramolongwana o bontshwa ole mo phofong, go supa kgolô le lobelo. Nonyane e e maatla, e maoto a yona, a a emeletsweng ke molamu le lerumo, a thusang mo tsomong ya yona ya dinoga, mme seno se supa tshireletso ya setšhaba kgatlhanong le manaba.
Nonyane ke motsamaisa-molaetsa wa legodimo, go supa fano motlotlegi wa selegodimo. Diphuka tse di kukilweng ke sekanô sa tlhatlhogo ya setšhaba sa rona, mme gape di fana ka tshireletso. Ramolongwana e tshwantshisitswe ka bogauta, go supa kamanô ya ona le letsatsi le Ramasedi.Letsatsi le le Tlhabang
- Letsatsi ke sekanô sa kgalalelo, magasigasi le maatla. Le supa kitso, boatlhodi jo bo siameng, bokgoni jwa go diragatsa, go kgona go šebisisa le tsholofetso ya tsalôseša. Ke motswedi wa matshelo otlhe, wa lesedi, mme le supa go nna seoposengwe ka gotlhelele ga batho.
Maphata otlhe a Sekanô sa Setšhaba a kopana go bopa popegô-lee ya fa tlase le ya fa godimo go bopa sesupo sa bosenabokhutlo. Go tloga ka dinaka goya go letsatsi le le tlhabang, popego e e bopilweng ke ya lee la cosmic le gotswang ramolongwana mo go lona. Ka bokao, seno se kaya tsalôseša ya mowa wa setshaba sa rona se se gaisang sa boganka sa Afrika Borwa.
Translated by Nchema Rapoo


text:
131Go ne go le bangwe teng ka yona nako eo, ba mmegela ka ga Bagalelea ba Pilato o tlhakantseng madi a bone le ditlhabelo tsa bone. 2Jesu a ba araba a re: “A lo itlhoma gore Bagalelea bao e ne e le baleofi go feta Bagalelea botlhe, ka ba bolailwe jalo?
3Ke lo raya ke re: Nnyaya; mme fa lo sa sokologe, le lona lo tla nyelela jalo lotlhe.
4Gongwe ba ba 18 ba turio e ba wetseng kwa Siloame, ya ba bolaya, a lo itlhoma gore ba ne ba le molato go feta batho botlhe ba ba agileng mo Jerusalema? 5Ke lo raya ke re: Nnyaya; mme fa lo sa sokologe, le lona lo tla nyelela fela jalo lotlhe.”
6A ba a bua ka setshwantsho se se reng: “Motho mongwe o ne a na le mofeie, o tlhomilwe mo tshimong ya gagwe ya moweine. Jaanong a tla a batla maungo mo go ona, mme a a tlhoka.
7A raya molemi wa tshimo a re: ‘Bona, ke dinyaga tse tharo, ke ntse ke tla ke batla maungo mo mofeieng o, mme ke a tlhoka. O reme! O jelang lefatshe fela?’ 8Ene a mo araba a re: ‘Morena, o o lese le ka ngwaga ono, ke tle ke o o lemele, ke tsenye letshotelo.
9Motlhaope o tla ungwa isago; fa go sa nne jalo, o ka o rema.’ ”
10A bo a ruta mo senagogeng sengwe ka Sabata. 11Teng ga bo go le mosadi yo o neng a na le mowa wa bolwetse dinyaga di le 18, a hutaganye, a palelwa gotlhe ke go ikinamolola. 12Ya re Jesu a mmona, a mmitsa, a mo raya a re: “Mosadi, o golotswe mo bolwetseng jwa gago.” 13A ba a mmaya diatla; mme ka bonako mosadi a inamologa, a ba a galaletsa Modimo.
14Ke fa molaodi wa senagoge a gakatsega, ka Jesu a fodisitse ka Sabata, a raya batho a re: “Go malatsi a le marataro a go tshwanetseng ga dirwa ka ona; tlaang lo fodisiwe ka ona, e seng ka letsatsi la Sabata.”
15Morena a mo araba a re: “Baitimokanyi ke lona! Mongwe le mongwe wa lona a ga a ke a golola kgomo ya gagwe gongwe esele fa segopong ka Sabata, a ya go e nosa?
16Mme yo e leng morwadia Aborahame, yo Satane o ntseng a mo golegile dinyaga di le 18, gopola, a o ne a sa tshwanela go gololwa mo kgolegong e ka letsatsi la Sabata?”
17Ya re a bua dilo tse, baganetsi botlhe ba gagwe ba tlhajwa ke ditlhong; mme batho botlhe ba itumela ka ntlha ya tsotlhe tsa kgalalelo tse di dirwang ke ene.
18Ke fa a re: “Puso ya Modimo e tshwana le eng? Ke tla e bapisa le eng? 19E tshwana le tlhaka ya peo ya mmasetete, e motho o e tsereng, a e jwala mo tshimong ya gagwe. Ya gola, ya tswa setlhare, mme dinonyane tsa loapi tsa ba tsa aga mo dikaleng tsa sona.”
20A boa a bua gape a re: “Puso ya Modimo ke tla e tshwantsha ka eng? 21E tshwana le matlhabego a mosadi o a tsereng, a a tsenya mo dielong tse tharo tsa bupe, jwa ba jwa bela jotlhe.”
22Jaanong a ralala metse le metsana, a eta a ruta, a etela kwa Jerusalema. 23Foo mongwe a mo raya a re: “Morena, ba ba tla pholosiwang a ga ba banene?”
Mme Jesu a ba raya a re: 24“Lwelang go tsena ka mojako o o pitlaganyeng; gonne ke lo raya ke re: Ba bantsi ba tla leka go tsena, mme ba tla palelwa.
Bafil. 3:12
25E tla re mong wa ntlo a sena go nanoga, a tswala mojako, lo simolole go ema ka fa ntle, lo konyakonya lobati lo re: ‘Morena, re bulele!’ a lo arabe a re: ‘Ga ke lo itse, le kwa lo tswang teng.’
26Foo lo tla simolola go bua lo re: ‘Re ne ra ja, ra nwa fa pele ga gago, le gona o ne wa ruta mo mebileng ya rona.’
27Mme o tla re: ‘Ke lo reile ka re: Ga ke itse kwa lo tswang teng; tlogang fa go nna lotlhe, badiri ba tshiamololo ke lona!’ 28Teng foo go tla nna selelo le phuranyo ya meno, motlhang lo bonang Aborahame le Isaka le Jakobe le baporofeti botlhe mo pusong ya Modimo, mme lona lo leleketswe kwa ntle. 29Mme ba tla tswa kwa botlhabatsatsi le kwa bophirimatsatsi le kwa bokone le kwa borwa, ba nna fa dijong mo pusong ya Modimo. 30Mme itseng, go na le ba morago ba ba tla nnang ba pele, e bile go na le ba pele ba ba tla nnang ba morago.”
31Ka yona nako eo ga tla Bafarisai bangwe, ba mo raya ba re: “Tloga mono o tshabe; gonne Herote o batla go go bolaya.”
32A ba raya a re: “Yaang lo ree phokojwe eo lo re: ‘Bona, ke kgarameletsa medemone ntle, ke dira diphodiso kajeno le kamoso, mme ka moso o mongwe ke tla wetsa.’ 33Le fa go ntse jalo ke tshwanetse go tsamaya kajeno le kamoso le ka le le latelang; gonne ga go a tshwanela gore moporofeti a bolaelwe kwa ntle ga Jerusalema.
34“Jerusalema, Jerusalema! Wena yo o bolayang baporofeti, o kgobotletsa ba ba romilweng go wena! Ke ratile gantsi jang go phutha bana ba gago, jaaka koko e tle e phuthe dikokwana tsa yona fa tlase ga diphuka; mme lo ganne! 35Itseng, Ntlo ya lona lo e tlogelelwa e le letlotla. Ke lo raya ke re: Ga lo kitla lo mpona go tsamae lo tle lo re: ‘A go bakwe yo o tlang mo leineng la Morena!’ ”


text:
Folaga ya bosetšhaba, e e dirisitsweng lantlha ka 27 Moranang 1994, e tlhamilwe ke Rre Fred Brownell, Motlhokomela-Mediro ya Mmuso wa Afrika Borwa wa maloba. Mebala le botaki ke kakanyô-maikutlo gotswa mo historing ya folaga ya Afrika Borwa.
Mebala e e farologaneng le dikopanyo tsa mebala di na le bokao jo bo farologaneng go batho ba ba rileng, ka jalo ga go na boitshupo bo le esi jo bo ka gokaganngwang le tsona. Botaki jo bo botlhokwa jwa folaga bo simolola mo paleng ya folaga ka sebopego sa ‘V’ e e elelelang go nna mothalo ole esi yo o rapaletseng, mme o ya kwa letlhakoreng le le kwa ntle.
Seno ke sesupo sa kokoano ya batho ba mefuta yotlhe ba setšhaba sa Afrika Borwa fa ba tsena mo tseleng e e isang kwa momaganong. Molaetsa ono wa kokoano le momagano o tswa mo moanông wa Sekanô sa Setšhaba sa maloba sa Afrika Borwa - Kopano ke Maatla.
Fa go fofiswa folaga ditsamaiso tse di rileng di tshwanetswe ke go ka obamelwa jaaka go supilwe mo Phasalatsong ya Mmuso 22356, Kitsiso 510 ya 8 Seetebosigo 2001. Fa o bontsha Folaga ya Bosetšhaba ya Afrika Borwa ka go rapalala, morokô o go tlhomelwang ka ona o tshwanetse go nna ka fa molemeng ka mothalo o mohibidu kwa godimo.
Fa o bontsha folaga ka tsepalalô kgatlhanong le lebota, mothalo o mohibidu o tshwanetse go nna ka fa molemeng wa molebi ka moroko o go tlhomelwang ka ona kwa godimo. Kwa kopanong ya botlhe, fa folaga ya bosetšhaba e bontshwa fa thoko kgotsa fa morago ga sebui sa botlhe, folaga e tshwanetse go bewa ka fa mojeng wa sebui. Fa e bewa gongwe le gongwe mo kopanong, e tshwanetse go nna ka fa mojeng wa phuthego.Translated by Nchema Rapoo


text:
Toropo ya Jwaneng
Coordinates: 24°35′53″S 024°43′45″E / 24.59806°S 24.72917°E
Jwaneng ke toropo e e mo kgaolong ya Borwa jwa Botswana, mme ga e bontlha bongwe e, ka go nna kgaolwana, ka lekgotla la yone. [1]
Ditso[paakanyo | edit source]
Toropo e e tlhamilwe go dikologa moepo wa teemane wa Jwaneng, o o tsewang e le mengwe ya meepo e e humileng mo lefatsheng ka bophara ka diteemane tsa one tsa maemo a a kwa godimo. Pele e ne e le "toropo e e tswalegileng", se se raya gore fa motho a botla go ya teng o ne a tlhoka teseletso go tsweng kwa beng ba moepo, Debswana.
Dipalamo[paakanyo | edit source]
Toropo le moepo di ne di direlwa ke kompone ya dipalamo tsa difofane ya Jwaneng.
Jwaneng o gatela pele[paakanyo | edit source]
Mothusa Ratoropo wa pele wa Jwaneng, Rre Moshe Gare a re toropo ya Jwaneng e gatetse pele mo ditlhabololong di tshwana le dikole, dikokelwana le mafelo a mnagwe a setshaba se bonang dithuso mo go one. A re dikole tsa Jwaneng tse dikgolwane di tsweletse ka go dira bontle fela thata. Rre Gare a re mo bogompienong, toropo ya Jwaneng e na le dikokelwana di le tharo nngwe ya tsone e le e e belegisang. A re dikokelwana tse ga di a itebaganyana le banni ba toropo eo fela, mme di thusa le ba metsana e e mabapi. O tlotlomaditse lefelo le le tlhokomelang bana la Mpule Kwelagobe Childrens Centre a re le thusa bana, sebe sa phiri ke gore le lenabwe ke kgwetlho ya tlhaelo ya ditsompelo, mme a gwetlha Batswana ka kakaretso go otlolola letsogo go thusa. A re go na le bana ba ba fetang masome a mabedi ba ba santseng ba letile go ya go nna teng mme ka ntata ya letlhoko ga go ise go kgonege. Tse dingwe ditlhabololo a re ke tse di tsisitsweng ke dikompone tsa Cut 8 tse di hirilweng ke moepo wa Debswana.A re dikompone tse di tlhamile mebereko e bile di tsisitse ditlhabololo.Rre Gare o supile fa nako ya boipuso e le sebaka se Batswana ba tshwanetseng go ikanoka ba lebe kwa ba go tswang le kwa ba go yang.
Dikgoge tsa kwa ntle[paakanyo | edit source]
Dipadi tse dingwe[paakanyo | edit source]
- ↑ Melao ya Botswna, lephata la selegae.
Template:Botswana largest cities


text:
Go Direga Eng fa o Swa?
Karabo ya Baebele
Baebele ya re: “Batshedi ba a itse gore ba tla swa; mme fa e le baswi bone, ga ba itse sepe gotlhelele.” (Moreri 9:5; Pesalema 146:4) Ka jalo, fa re swa, ga re tlhole re le teng. Baswi ga ba kgone go akanya, go dira kgotsa go utlwa sepe.
“O tla boela mo loroleng”
Modimo o ne a tlhalosa gore go direga eng fa re swa fa a ne a bua le motho wa ntlha e bong Adame. E re ka Adame a ile a se ka a ikobela Modimo, Modimo o ne a mo raya a re: “O lorole mme o tla boela mo loroleng.” (Genesise 3:19) Pele ga Modimo a bopa Adame “ka lorole lo lo tswang mo mmung,” Adame o ne a seyo. (Genesise 2:7) Ka tsela e e tshwanang, fa Adame a ne a swa, o ne a boela mo loroleng mme a se tlhole a nna teng.
Go direga se se tshwanang ka batho ba ba swang gompieno. Fa Baebele e bua ka batho le diphologolo ya re: “Tsotlhe di nnile gone di tswa mo loroleng, mme tsotlhe di boela mo loroleng.”—Moreri 3:19, 20.
Loso ga se bokhutlo jwa sengwe le sengwe
Gantsi Baebele e tshwantsha loso le boroko. (Pesalema 13:3; Johane 11:11-14; Ditiro 7:60) Motho yo o robetseng boroko jo bogolo ga a utlwe sepe se se diregang gaufi le ene. Ka tsela e e tshwanang, baswi ga ba utlwe sepe gotlhelele. Le fa go ntse jalo, Baebele e ruta gore Modimo a ka kgona go tsosa baswi jaaka e kete o ba tsosa mo borokong mme a ba neye botshelo gape. (Jobe 14:13-15) Loso ga se bokhutlo jwa sengwe le sengwe mo bathong ba Modimo a tla ba tsosang.


text: 20 Mo letsatsing la ntlha la beke, Marea Magadalena o ne a ya kwa lebitleng* phakela, go sa ntse go le lefifi,+ mme o ne a bona gore leje le ne le tlositswe mo lebitleng.*+2 Ka jalo, o ne a tabogela kwa go Simone Petere le kwa morutweng yo mongwe, yo Jesu a neng a mo rata thata,+ mme o ne a ba raya a re: “Ba tlositse Morena mo lebitleng,+ mme ga re itse kwa ba mo laditseng gone.”3 Foo Petere le morutwa yo mongwe yoo ba ne ba tswa ba ya kwa lebitleng.4 Ka bobedi jwa bone ba ne ba taboga, mme morutwa yoo o ne a sia Petere a bo a fitlha pele kwa lebitleng.5 Mme fa a okomela, o ne a bona matsela a le fa fatshe,+ le fa go ntse jalo, ga a ka a tsena.6 Simone Petere le ene o ne a tla a mo setse morago a bo a tsena mo lebitleng. Mme o ne a bona matsela a le fa fatshe.7 Letsela le le neng le le mo tlhogong ya ga Jesu le ne le sa bewa fa fatshe le matsela a mangwe, mme le ne le beilwe kwa thoko le phuthetswe.8 Foo morutwa yo mongwe yoo yo o neng a fitlhile pele kwa lebitleng le ene o ne a tsena, mme o ne a bona a bo a dumela.9 Gonne ba ne ba ise ba tlhaloganye lokwalo lo lo reng Jesu o tshwanetse go tsosiwa mo baswing.+10 Ka jalo, barutwa ba ne ba boela kwa magaeng a bone.11 Le fa go ntse jalo, Marea o ne a eme kwa ntle ga lebitla a lela. Fa a ntse a lela, o ne a okomela mo lebitleng,12 mme o ne a bona baengele ba babedi+ ba ba apereng bosweu ba ntse fa go neng go laditswe mmele wa ga Jesu gone, yo mongwe o ne a le kwa tlhogong mme yo mongwe a le kwa dinaong.13 Mme ba ne ba mo raya ba re: “Mosadi, o lelelang?” O ne a ba raya a re: “Ba tsere Morena wa me, mme ga ke itse kwa ba mo laditseng gone.”14 Fa a sena go bua jalo, o ne a leba kwa morago a bo a bona Jesu a eme foo, mme o ne a sa lemoge gore ke Jesu.+15 Jesu o ne a mo raya a re: “Mosadi, o lelelang? O batla mang?” E re ka a ne a ithaya a re ke motlhokomedi wa tshingwana, o ne a mo raya a re: “Rra, fa e le gore o mo tsere, mpolelele kwa o mo laditseng gone, mme ke tla ya go mo tsaya.”16 Jesu o ne a mo raya a re: “Marea!” Fa Marea a retologa, o ne a mo raya ka Sehebera a re: “Raboni!” (mo go rayang “Moruti!”)17 Jesu o ne a mo raya a re: “Ntlogele ka gonne ga ke ise ke tlhatlogele kwa go Rara. Mme ya kwa go bomorwarre+ o ba reye o re, ‘Ke tlhatlogela kwa go Rre,+ yo e leng Rraalona, le kwa Modimong wa me,+ yo e leng Modimo wa lona.’”18 Marea Magadalena o ne a ya go bolelela barutwa dikgang tseno: “Ke bone Morena!” Mme o ne a ba bolelela se a neng a se mmoleletse.+19 Fa go setse go le maitseboa mo go lone letsatsi leo, le e neng e le letsatsi la ntlha la beke, barutwa ba ne ba lotletse ditswalo tsa lefelo le ba neng ba le mo go lone ka gonne ba tshaba Bajuda, le fa go ntse jalo, Jesu o ne a tla, a ema mo gare ga bone a bo a ba raya a re: “A kagiso e nne le lona.”+20 Fa a sena go bua jalo, o ne a ba bontsha diatla tsa gagwe le letlhakore le a neng a tlhabilwe mo go lone.+ Foo barutwa ba ne ba itumela ka gonne ba bona Morena.+21 Jesu o ne a ba raya gape a re: “A kagiso e nne le lona.+ Fela jaaka Rara a nthomile,+ le nna ke a lo roma.”+22 Fa a sena go bua jalo, o ne a ba budulela moya a bo a ba raya a re: “Amogelang moya o o boitshepo.+23 Fa lo itshwarela motho ope maleo a gagwe, o itshwaretswe; fa lo sa itshwarele motho ope maleo a gagwe, ga a itshwarelwe.”24 Mme mongwe wa baaposetoloi ba ba 12, e bong Thomase,+ yo o neng a bidiwa Lewelana, o ne a se yo fa Jesu a tla kwa go bone.25 Ka jalo, barutwa ba bangwe ba ne ba mo raya ba re: “Re bone Morena!” Le fa go ntse jalo, o ne a ba raya a re: “Fa ke sa bone lebadi la dipekere mo diatleng tsa gagwe, ke sa tshware lebadi leo la dipekere e bile ke sa tshware letlhakore le a neng a tlhabilwe mo go lone,+ ga nkitla ke dumela.”26 Malatsi a le robedi moragonyana barutwa ba gagwe ba ne ba le mo teng ga ntlo gape, mme Thomase o ne a na le bone. Le fa gone ditswalo di ne di lotletswe, Jesu o ne a tla a bo a ema mo gare ga bone a re: “A kagiso e nne le lona.”+27 Morago ga moo o ne a raya Thomase a re: “Tshwara diatla tsa me, mme o tshware letlhakore le ke neng ke tlhabilwe mo go lone, o tlogele go belaela* mme o dumele.”28 Thomase o ne a mo raya a re: “Morena wa me le Modimo wa me!”29 Jesu o ne a mo raya a re: “A jaanong o a dumela ka gonne o mpone? Go itumela ba ba dumelang le fa ba sa bona.”30 Jesu o ne a dira dikgakgamatso tse dingwe tse dintsi fa pele ga barutwa, tse di sa kwalwang mo momenong ono.+31 Mme dilo tseno di kwadilwe gore lo tle lo dumele gore Jesu ke Keresete, Morwa Modimo, le gore lo tle lo bone botshelo ka leina la gagwe ka gonne lo dumela.+


text:
Bopelonomi bo Botlhokwa mo Modimong
MOSHA mongwe wa kwa Japane o ne a amiwa ke bopelonomi jwa monnamogolo mongwe yo o neng a le bonolo. Monna yono, yo e neng e le morongwa, o ne a na le dingwaga di le mmalwa a le mo nageng eno e e kwa Asia e bile o ne a ise a itse Sejapane sentle. Le fa go ntse jalo, beke nngwe le nngwe o ne a etela lekawana leno kwa gagabo go tlotla le ene ka Baebele. O ne a nyenya e bile a le botsalano fa a araba ka bopelotelele dipotso tse dintsi tse moithuti yo mosha yono a neng a batla go itse dikarabo tsa tsone.
Bopelonomi jo morongwa yono yo o godileng a neng a bo bontsha ke sengwe se lekawana leno le ka se se lebaleng. Lekawana leno le ne la akanya jaana, ‘Fa e le gore Baebele e dira gore motho a nne pelonomi a bo a nne lorato jaana, ruri ke tshwanetse go ithuta yone.’ Seno se ne sa mo rotloetsa go ithuta ka sengwe se a sa se itseng gotlhelele. Ee, bopelonomi bo ama pelo ya motho e bile bo mo tlhotlheletsa go feta kafa mafoko a ka dirang ka gone.
Nonofo e Batho ba Bopilweng Ba na Le Yone
Go tlwaelegile gore re nne pelonomi mo bathong ba re atamalaneng le bone ka losika. Le fa go ntse jalo, bopelonomi ke nonofo ya botlhokwa e Modimo a nang le yone. Jesu o ne a re Rraagwe yo o kwa legodimong ga a bontshe fela batho ba ba mo ratang bopelonomi mme o bo bontsha le “mo go ba ba sa lebogeng.” Jesu o ne a kgothaletsa balatedi ba gagwe gore ba etse Modimo ka go bontsha bopelonomi: ‘Lo itekanele, jaaka Rraalona wa selegodimo a itekanetse.’—Luke 6:35; Mathaio 5:48; Ekesodo 34:6.
Batho ba ba bopilweng mo setshwanong sa Modimo, ba kgona go bontsha nonofo eno ya bopelonomi. (Genesise 1:27) Ee, re ka kgona go etsa Modimo le go ithuta go nna pelonomi mo bathong ba bangwe ba e seng ba masika a rona. Baebele e tlhalosa bopelonomi e le nngwe ya dinonofo tse moya o o boitshepo wa Modimo kgotsa maatla a gagwe a a dirang o di tlhagisang. (Bagalatia 5:22) Ka jalo, motho a ka kgona go lwela go nna le yone fa a ntse a ithuta mo go oketsegileng ka Modimo, Mmopi le fa a simolola go atamalana le ene.
E re ka bopelonomi e le sengwe se motho a bopilweng a na le sone e bile Modimo a bo tseela kwa godimo thata, go a utlwala go bo Modimo a re bolelela gore re ‘nne pelonomi mongwe go yo mongwe.’ (Baefeso 4:32) Gape re gakololwa jaana: “Lo se ka lwa lebala go tshola baeng,” kgotsa “go nna pelonomi mo bathong ba lo sa ba itseng.”—Bahebera 13:2, ntlha e e kwa tlase mo go NW.
Mo lefatsheng la gompieno le mo go lone batho ba sa bontsheng bopelonomi e bile ba sa lebogeng, a go a kgonega gore re nne pelonomi mo bathong ba bangwe tota le ba re sa ba itseng? Ke eng se se ka re thusang go dira jalo? Tota e bile, ke eng fa re tshwanetse go amega ka gone?
Nonofo e e Botlhokwa mo Modimong
Se se kgatlhang ke gore, fa moaposetoloi Paulo a sena go bua ka go bontsha batho ba re sa ba itseng bopelonomi, o ne a tswelela ka gore: “Ka go dira jalo bangwe ba ne ba amogela baengele ba sa itse.” A o ka leka go akanya gore o ne o ka ikutlwa jang fa o ne o ka newa tshono ya go amogela baengele? Mo mafokong a Paulo a neng a a bua o ne a oketsa ka gore “ba sa itse.” Ka mafoko a mangwe, o ne a raya gore fa re itlwaeditse go bontsha ba bangwe bopelonomi, go akaretsa le batho ba re sa ba itseng, re ka nna ra segofadiwa ka ditsela tse re neng re sa di lebelela.
Bontsi jwa dithanolo tsa Baebele tse di nang le ditshupiso di amanya mafoko a ga Paulo le dipego tse di mo go Genesise kgaolo 18 le 19 tse di buang ka Aborahame le Lote. Mo makgetlhong oomabedi, re bala ka baengele ba ba ileng ba tla kwa go bone e le batho ba ba sa ba itseng ba ba tlileng ka melaetsa e e botlhokwa. Mo kgannyeng ya ga Aborahame, molaetsa e ne e le ka ga go diragadiwa ga tsholofetso ya Modimo ya gore o tla nna le morwa mme mo kgannyeng ya ga Lote, e ne e le ka ga go gololwa mo tshenyegong e e neng e tla tlela motse wa Sodoma le Gomora.—Genesise 18:1-10; 19:1-3, 15-17.
Fa o bala ditemana tse di umakilweng fa godimo, o tla ela tlhoko gore Aborahame le Lote ba ne ba nna pelonomi mo bathong ba ba neng ba feta ka tsela ba ba neng ba sa ba itse. Gone ke boammaaruri gore mo motlheng wa ditiragalo tsa Baebele, go amogela batho ba ba tsayang maeto le bafeti ka tsela—e ka tswa e le ditsala, ba losika kgotsa batho ba o sa ba itseng—go ne go tlwaelegile e bile e le boikarabelo jwa mongwe le mongwe. Tota e bile, Molao wa ga Moshe o ne o laela Baiseraele gore ba tlhokomele batho ba e seng Baiseraele ba ba nnang mo nageng ya bone ka dilo tse ba di tlhokang. (Duteronome 10:17-19) Le fa go ne go ntse jalo, go lebega Aborahame le Lote ba ile ba dira se se fetang se moragonyana molao o neng o tlhoka gore ba se dire. Ba ne ba dira maiteko a a oketsegileng go bontsha batho ba ba sa ba itseng bopelonomi mme ba ne ba segofadiwa ka ntlha ya seo.
Bopelonomi jwa ga Aborahame ga bo a ka jwa tlisetsa ene fela masego ka gore a nne le morwa mme bo ne jwa a tlisetsa le rona. Ka tsela efe? Aborahame le morwawe e bong Isake ba ile ba nna le seabe sa botlhokwa mo go diragadiweng ga boikaelelo jwa Modimo. Ba ile ba nna batho ba botlhokwa thata mo losikeng lo Mesia e bong Jesu a neng a tla tswa mo go lone. Mme ditiro tsa bone tsa boikanyegi di ne di tshwantshetsa tsela e Modimo a neng a tla dira gore batho ba gololwe ka yone ka lorato lwa gagwe le ka bopelonomi jwa gagwe jo bo sa re tshwanelang.—Genesise 22:1-18; Mathaio 1:1, 2; Johane 3:16.
Dipego tseo di bontsha sentle gore Modimo o lebeletse eng mo bathong ba a ba ratang le gore o tseela nonofo ya bopelonomi kwa godimo go le kana kang. Ga se sengwe se o ka se bontshang fela fa o rata e bile ke nonofo e e botlhokwa mo Modimong.
Go Bontsha Bopelonomi go re Thusa go Itse Modimo Botoka
Baebele e tlhalosa gore mo motlheng wa rona batho ba le bantsi e tla nna “ba ba sa lebogeng, ba ba sa ikanyegeng, ba ba se nang lorato lwa tlholego.” (2 Timotheo 3:1-3) Ga go pelaelo gore o kopana le batho ba ba ntseng jalo letsatsi le letsatsi. Le fa go ntse jalo, leo ga se lebaka la gore re tlogele go bontsha ba bangwe bopelonomi gotlhelele. Bakeresete ba gakololwa jaana: “Lo se ka lwa busetsa ope bosula ka bosula. Nayang dilo tse di molemo mo ponong ya batho botlhe.”—Baroma 12:17.
Re ka bontsha bopelonomi ka go nna pelotshweu. Baebele ya re: “Mongwe le mongwe yo o ratang . . . o nna le kitso ya Modimo,” mme tsela e nngwe e re bontshang lorato lwa rona ka yone ke ka go bontsha ba bangwe bopelonomi. (1 Johane 4:7; 1 Bakorintha 13:4) Ee, go bontsha batho ba bangwe bopelonomi go dira gore re itse Modimo botoka e bile go dira gore re itumele le go feta. Jesu o ne a bolela jaana mo Therong ya gagwe ya kwa Thabeng: “Go itumela ba ba pelonomi—gonne ba tla bona bopelonomi. Go itumela ba ba phepa mo pelong—gonne ba tla bona Modimo.”—Mathaio 5:7, 8, Young’s Literal Translation.
Fa o sa tlhomamisege gore ke eng se se siameng se o ka se buang kgotsa o ka se dirang, bua kgotsa dira sengwe se se bontshang bopelonomi
Akanya ka sekai sa ga Aki, mmalelapa mongwe yo mosha wa Mojapane yo o nang le barwa ba le babedi. Fa mmaagwe a sena go tlhokafala a sa lebelela, o ne a tshwenyega thata mo maikutlong. Ka dinako tse dingwe o ne a tshwenyega thata mo maikutlong mo a neng a tshwanelwa ke go bona ngaka. Go ise go ye kae, lelapa lengwe le ne la fudugela mo lefelong la bone. Rre wa lelapa leno o ne a sa tswa go tlhokafala mo kotsing mme mmè o ne a setse le bana ba bannye ba le batlhano. Aki o ne a utlwela lelapa leno botlhoko thata mo a neng a tsaya matsapa a go itsalanya le mmè yono le bana ba gagwe. E re ka Aki a ne a dira sotlhe se a neng a ka se kgona go thusa lelapa leno—a ba abela dijo, diaparo tse ba neng ba sa tlhole ba di dirisa le dilo tse dingwe—seo se ile sa mo thusa gore a se ka a tlhola a tshwenyega thata mo maikutlong. O ne a bona boammaaruri jwa se Baebele e se bolelang: “Go na le boitumelo jo bogolo mo go abeng go na le jo bo leng gone mo go amogeleng.” (Ditiro 20:35) Ee, go bontsha ba bangwe bopelonomi e ka nna sengwe se se molemo thata se o ka se dirang fa o tshwenyegile mo maikutlong.
Go “Adima Jehofa”
Go bontsha ba bangwe bopelonomi ga go tlhoke madi a mantsi. E bile ga go tlhoke gore o nne le bokgoni kgotsa maatla. Gantsi go nyenya, go bua mafoko a a bontshang kutlwelobotlhoko, go thusa ka sengwe, go naya motho mpho e nnye go tswa pelong kgotsa go dira gore ba bangwe ba tsene fa pele ga gago fa o ntse o letile mo moleng go ka anaanelwa fela thata. Fa o sa tlhomamisege gore ke eng se se siameng se o ka se buang kgotsa o ka se dirang mo maemong a a rileng, bua kgotsa dira sengwe se se bontshang bopelonomi. Lekawana le le umakilweng kwa tshimologong ya setlhogo seno le ne la amiwa thata ke bopelonomi jwa morongwa yo o godileng go feta se a neng a se bua. Ga go gakgamatse go bo go “rata bopelonomi” e le sengwe sa dilo tse Modimo a batlang baobamedi ba gagwe ba se dira!—Mika 6:8.
“Lefoko le le lengwe la bopelonomi le ka dira gore dikgwedi tse tharo tsa mariga di thuthafale.” Jaaka seane seno sa kwa Botlhaba se bolela, lefoko le le lengwe la bopelonomi le ka solegela batho molemo fela thata. Fa motho a dira jalo ka maitlhomo a a siameng e bile a rata Modimo, seo se ka itumedisa motho yo o bontshang bopelonomi le yo o bo bontshiwang. Le fa bopelonomi jwa gago bo sa anaanelwe, matsapa a o tsayang ga se a bophiri. Se o se dirang se botlhokwa mo Modimong. Baebele e re tlhomamisetsa gore fa re bontsha batho ba bangwe bopelonomi, tota re “adima Jehofa.” (Diane 19:17) Ke eng fa o sa batle ditshono tsa go bontsha batho ba o tshelang le bone bopelonomi?


text:
DIPOTSO TSE BASHA BA DI BOTSANG
A go Ratana ga Batho ba Bong jo bo Tshwanang go Phoso?
“Fa ke tla ke gola, nngwe ya dikgwetlho tse boima tse ke ileng ka lebana le tsone, e ne e le go kgatlhegela batho ba bong jo bo tshwanang le jwa me. Ke ne ke akanya gore go tla feta, mme gone ke sa ntse ke na le maikutlo ao.”—David, 23.
David ke Mokeresete yo o batlang go itumedisa Modimo. A a ka kgona go dira jalo a ntse a kgatlhegela batho ba bong jo bo tshwanang le jwa gagwe? Modimo o ikutlwa jang ka batho ba ba ratanang le batho ba bong jo bo tshwanang le jwa bone?
Baebele e a reng?
Tsela e batho ba lebang go ratana ga batho ba bong jo bo tshwanang ka yone e farologana go ya ka ditso kgotsa go ya ka gore ba tshela mo nakong efe. Mme gone, Bakeresete ga ba laolwe ke dikakanyo tsa batho kgotsa ‘ga ba akgaakgelwe kwa le kwa ke phefo nngwe le nngwe ya dithuto tse di seng boammaaruri.’ (Baefeso 4:14) Go na le moo, tsela e ba lebang go ratana ga batho ba bong jo bo tshwanang ka yone (le boitsholo bope fela) e ikaegile ka melaometheo e e mo Baebeleng.
Se Baebele e se buang ka go ratana ga batho ba bong jo bo tshwanang, se tlhamaletse. Lefoko la Modimo le a re:
“Monna ga a tshwanela go tlhakanela dikobo le monna yo mongwe.”—Lefitiko 18:22.
“E re ka ba ne ba batla go diragatsa dikeletso tse di mo dipelong tsa bone, . . . Modimo o ne a ba tlogelela gore ba laolwe ke keletso ya tlhakanelodikobo e e tlhabisang ditlhong, ka gonne basadi ba bone ga ba tlhakanele dikobo le banna mme ba di tlhakanela le basadi.”—Baroma 1:24, 26.
“Lo se ka lwa tsiediwa. Batho ba ba dirang boitsholo jo bo sa siamang jwa tlhakanelodikobo, ba ba obamelang medingwana, ba ba dirang boaka, banna ba ba letlang gore banna ba bangwe ba robalane le bone, banna ba ba robalanang le banna ba bangwe, magodu, batho ba ba pelotshetlha, matagwa, ba ba sotlang ba bangwe ka mafoko, le batho ba ba tseelang ba bangwe dilo ka dikgoka ga ba kitla ba rua Bogosi Jwa Modimo.”—1 Bakorintha 6:9, 10.
Boammaaruri ke gore molao wa Modimo wa boitsholo o diretswe batho botlhe, go sa kgathalesege gore a ba na le dikeletso tsa go ratana le batho ba bong jo bo tshwanang le jwa bone kgotsa ba bong jo bo sa tshwaneng le jwa bone. Ntlha ya botlhokwa ke gore mongwe le mongwe o tshwanetse go nna le boikgapo fa go tliwa mo kgannyeng ya go batla go dira boitsholo jo bo sa itumediseng Modimo.—Bakolosa 3:5.
A seo se raya gore . . . ?
A seo se raya gore Baebele e a re re tlhoe di gay?
Nnyaa. Tota e bile, Baebele ga e re re tlhoe ope—e ka tswa e le gay kgotsa e se yone. Go na le moo, e re bolelela gore ‘re lwele go nna le kagiso le batho botlhe,’ go sa kgathalesege gore ba tshela jang. (Bahebera 12:14) Ka jalo, go phoso go kgerisa, go tlhoa kgotsa go tshwara batho ba ba ratanang le batho ba bong jo bo tshwanang le jwa bone ka tsela epe fela e e sa siamang.
A seo se raya gore Bakeresete ba tshwanetse go nna kgatlhanong le melao e e letlelelang go nyalana ga batho ba bong jo bo tshwanang?
Baebele e bontsha gore molao wa Modimo ka lenyalo ke gore monna a nyalane le mosadi. (Mathaio 19:4-6) Le fa go ntse jalo, kgang e e amanang le melao e e tlhomilweng ke batho ya go nyalana ga batho ba bong jo bo tshwanang, ke kgang ya sepolotiki, e seng ya boitsholo. Baebele e bolelela Bakeresete gore ba se ka ba tsaya letlhakore mo dikgannyeng tsa dipolotiki. (Johane 18:36) Ka jalo, ga ba ka ke ba buelela kgotsa ba ganetsana le melao ya puso ya go nyalana kgotsa go ratana ga batho ba bong jo bo tshwanang.
Mme go tweng fa . . . ?
Mme go tweng fa motho a ratana le motho wa bong jo bo tshwanang le jwa gagwe? A motho yoo a ka fetoga?
Ee. Tota e bile, bangwe mo lekgolong la ntlha la dingwaga ba ile ba dira jalo! Fa Baebele e sena go tlhalosa gore banna ba ba robalanang le banna ba bangwe ga kitla ba rua Bogosi Jwa Modimo, e a re: “bangwe ba lona ba ne ba ntse jalo.”—1 Bakorintha 6:11.
A seo se raya gore batho ba ba tlogetseng go dira boitsholo joo, ga ba tlhole ba na le keletso ya go bo dira gape? Nnyaa. Baebele e a re: “Lo apare botho jo bosha, jo Modimo a re thusang go nna le jone fa re ntse re ithuta ka ene.” (Bakolosa 3:10) Go fetoga go tsaya nako.
Mme go tweng fa motho yo o batlang go tshela ka melao ya Modimo a sa ntse a na le keletso eo?
Fela jaaka keletso nngwe le nngwe, motho a ka tlhopha go e itlhokomolosa kgotsa go e diragatsa. Jang? Baebele e a re: “Nnang lo kaelwa ke moya mme ga lo kitla lo diragatsa dikeletso tse di sa siamang.”—Bagalatia 5:16.
Ela tlhoko gore temana eno ga e re motho ga a kitla a nna le dikeletso tse di sa siamang. Mme gone, motho yoo a ka kgona go fenya dikeletso tseo fa a na le thulaganyo ya go ithuta Baebele le go rapela.
David yo re buileng ka ene kwa tshimologong, o ile a bona boammaaruri jwa seo, segolobgolo fa a sena go bolelela batsadi ba gagwe ba Bakeresete ka kgwetlho e a lebaneng le yone. A re, “Ke ne ke ikutlwa ke imologiile tota, mme gongwe nka bo ke ile ka itumelela bosha jwa me le go feta fa nka bo ke ile ka ba bolelela kgang eno ka bonako.”
Re a itumela fa re tshela go dumalana le melao ya ga Jehofa. Re tlhatswegile pelo gore “e siame, e itumedisa pelo,” le gore ‘go e boloka go na le maduo a magolo.’—Pesalema 19:8, 11.


text:
51Monna mongwe yo leina la gagwe e leng Anania, a na le Safira, mosadi wa gagwe, a rekisa naga; 2mme a ngobetsa madi a mangwe, mosadi le ene a itse, a tsisa a mangwe, a a baya fa dinaong tsa baapostolo.
3Mme Petoro a re: “Anania, ke eng fa Satane a tladitse pelo ya gago go aketsa Mowa o o Boitshepo le go ngobetsa madi a mangwe a naga?
4E rile e sa ntse e le teng, a e ne e se ya gago? Mme ya re e sena go rekisiwa, a madi a ne a se mo thateng ya gago? O tsenyeditseng tiro e mo pelong ya gago? Ga o a aketsa batho, o akeditse Modimo.” 5Ya re Anania a utlwa mafoko a, a wela fa fatshe, a swa. Foo poifo e kgolo ya tlela batho botlhe ba ba utlwang. 6Makau a nanoga, a mo phutha, a mo rwalela kwa ntle, a mo fitlha.
7Ya re morago ga sebaka sa dinako tse di ka nnang tharo, mosadi wa gagwe le ene a tsena, a sa itse se se dirafetseng. 8Petoro a mmotsa a re: “Mpolelele, a naga lo e rekisitse ka bokalo?”
Ene a re: “Ee, ka bokalo.”
9Ke fa Petoro a mo raya a re: “Ke go reng, fa lo dumalanye go leka Mowa wa Morena? Bona, dinao tsa ba ba fitlhileng monna wa gago di fa mojako, le wena ba tla go rwalela kwa ntle.” 10Ka bonako a wela fa dinaong tsa gagwe, a swa; makau a tsena, a mo fitlhela a sule, a mo rwalela kwa ntle, a mo fitlha fa monneng wa gagwe. 11Foo poifo e kgolo ya tlela phuthego yotlhe le botlhe ba ba utlwang dilo tse.
12Ditshupo le dikgakgamatso tse dintsi di ne di dirwa mo bathong ka diatla tsa baapostolo. Ba nna mmogo botlhe mo leobong la ga Salomo ka bongwefela jwa pelo.
13Mme mo go ba bangwe ga bo go se ope yo o betang pelo go ikopanya nabo; mme morafe o ne o ba tlotla thata. 14Mme ba ba dumelang mo Moreneng ba nna ba oketsega segolo, e le masomo a banna le basadi;
6:7
15mo ba bileng ba ntshetsa balwetse mo mebileng, ba ba baya mo diphateng le mo malaong gore e re Petoro a tla, le fa e ka bo e le moriti wa gagwe fela, o ritifalele mongwe wa bone.
16Le gona ga phuthega bontsi jo bo tswang mo metseng e e mo tikologong ya Jerusalema, ba tsisa balwetse le ba ba tshwenngwang ke mewa e e itshekologileng, mme ba fodisiwa botlhe.
17Ke fa moperesiti yo mogolo a ema le botlhe ba ba nang nae, ba e leng lekoko la Basadukai, ba be ba tlala lefufa,
18ba tshwara baapostolo, ba ba tsenya mo ntlong ya kgolegelo ya motse. 19Mme moengele wa Morena a bula mejako ya ntlo ya kgolegelo bosigo, a ba ntshetsa kwa ntle a re:
20“Yaang lo eme, lo bolelele batho mo Tempeleng mafoko otlhe a bophelo jo jwa tumelo!” 21Ya re ba sena go utlwa, ba tsena mo Tempeleng ka masa, ba ruta.
Jaanong moperesiti yo mogolo, ya re a sena go fitlha le ba ba nang nae, ba bitsa lekgotla le legolo, e bong bagolo botlhe ba Baiseraele, ba be ba roma kwa ntlong ya kgolegelo gore ba tsisiwe. 22Ya re batlhanka ba fitlha teng, ba fitlhela ba se yo mo ntlong ya kgolegelo, ba be ba boa, ba bolela 23ba re: “Re fitlhetse ntlo ya kgolegelo e tswetswe ka tlhomamo, le badisa ba eme fa mejako; mme e rile re sena go bula, ra se ka ra fitlhela ope mo teng.” 24Ya re molaodi wa Tempele le baperesiti ba bagolo ba utlwa mafoko a, ba botsanya ka kgakgamalo gore selo se, se tla felela kae. 25Mme ga fitlha mongwe, a ba bolelela a re: “Bonang, banna ba lo letseng lo ba tsentse mo ntlong ya kgolegelo ba eme mo Tempeleng, ba ruta batho.”
26Ya baa gona molaodi a tsamayang le batlhanka, ba ba tsisa, mme e seng ka thata; gonne ba ne ba boifa batho, e se re gongwe ba kgobotlediwa.
27Ya re ba sena go ba tlisa, ba ba emisa fa pele ga lekgotla le legolo. Jaanong moperesiti yo mogolo a ba arabisa 28a re: “A ga re a ka ra lo laya thata gore lo se tlhole lo ruta mo leineng le? Mme bonang, lo tladitse Jerusalema thuto ya lona, lo bile lo rata go baya madi a motho yoo mo go rona.”
Math. 27:25
29Petoro le baapostolo ba araba ba re: “Ke tshwanelo go utlwa Modimo bogolo go batho.
Dan. 3:18
30Modimo wa borraetsho o tsositse Jesu yo lona lo mmolaileng ka go mo pega mo logonnye.
31Ene yoo, Modimo o mo godisitse ka letsogo la ona le le jang, go nna Moeteledipele le Mopholosi gore a nee Iseraele tlhabologo le boitshwarelo jwa dibe.
32Mme rona re basupi ba dilo tseo, le ona Mowa o o Boitshepo o Modimo o o neileng bone ba ba o utlwang.”
Joh. 15:26,27
33Ya re bone ba utlwa, ba betwa ke dipelo, ba rata go ba bolaya.
34Jaanong ga ema mongwe mo lekgotleng le legolo, e le Mofarisai yo leina la gagwe e leng Gamaliele, moruta-molao yo o tlotliwang ke batho botlhe, a laela gore baapostolo ba name ba sa ntshediwe kwa ntle.
35A ba a ba raya a re: “Lona banna ba Iseraele, lo itise ntlheng ya batho bao gore lo tla dira eng. 36Gonne mo sebakeng sa pele go kile ga tsoga Theotase, a itira yo mogolo yo palo ya banna ba ba neng ba goga nae e neng e ka nna 400. Mme a bolawa, le botlhe ba ba neng ba mo utlwa ba faladiwa, ba nyelela. 37Morago ga yoo ga tsoga Jutase wa Galelea ka malatsi a batho ba badilweng ka ona, a feretlha, a itatedisa lesomo la batho. Le ene a nyelela, le botlhe ba ba neng ba mo utlwa ba faladiwa. 38Mme jaanong ke lo raya ke re: Tlogelang batho bao, lo ba lese; gonne fa kgakololo e gongwe tiro e, e tswa mo bathong, e tla senyega.
39Mme fa e tswa mo Modimong, lo tla palelwa ke go senya tiro ya bone, e se re gongwe lwa fitlhelwa lo lwantsha Modimo.”
Foo ba mo utlwa.
40Ya re ba sena go bitsa baapostolo, ba ba betsa, ba ba iletsa gore ba se tlhole ba bua mo leineng la ga Jesu; ba be ba ba lesa ba tsamaya.
41Ke fa bone ba tswa fa pele ga lekgotla le legolo, ba itumela ka ba kailwe ba na le tshwanelo ya go tlotlololwa ka ntlha ya leina la gagwe.
1 Pet. 4:13
42Mme ba se ka ba khutla, ba ruta ka letsatsi lengwe le lengwe mo Tempeleng le mo matlong, ba rera Efangele ya ga Jesu, fa e le ene Keresete.


text:
221Ke fa baagi ba Jerusalema ba dira Ahasia morwawe yo mmotlana kgosi mo boemong jwa gagwe. Gonne bomogolowe ba ne ba bolailwe botlhe ke lekoko le le tsenyeng le Baarabia mo bothibelelong. Ahasia morwa Jorame kgosi ya Juta a simolola jalo go busa. 2Ahasia o ne a le dinyaga di le 22, fa a nna kgosi; a busa ngwaga o le mongwe fela kwa Jerusalema; leina la ga mmaagwe e le Athalea morwadia Ahabe morwa Omeri. 3Le ene a sepela mo ditseleng tsa lelapa la ga Ahabe; gonne mmaagwe e ne e le ene yo o mo gakololang go dira tsa boikepo. 4A dira tse di bosula mo matlhong a Morena jaaka ba lelapa la ga Ahabe; gonne e ne e le bone bagakolodi ba gagwe morago ga loso lwa ga rraagwe, mme e le tshenyego ya gagwe. 5Le gona e ne e le ka fa kgakololong ya bone, fa a bolola le Jorame morwa Ahabe kgosi ya Iseraele go tlhabana le Hasaele kgosi ya Siria kwa Ramothe wa Gileate; mme Basiria ba khutla Jorame. 6Ke fa a boa go alafiwa dintho kwa Iserele tse o di ntshitsweng kwa Ramothe, fa a tlhabana le Hasaele kgosi ya Siria. Mme Ahasia morwa Jorame kgosi ya Juta a ya go lekola Jorame morwa Ahabe kwa Iserele, ka a ne a lwala.
7Mme e ne e le tatlhego ya ga Ahasia e e tswang mo Modimong, fa a ya kwa go Jorame. Kana ya re a fitlha, a bolola le Jorame, ba ya kwa go Jehu morwa Nimesi yo Morena o neng a mo tloleditse gore a nyeletse ba lapa la ga Ahabe.
2 Dikg. 9:6
8Jaanong ya re Jehu a betsa ba lapa la ga Ahabe, a fitlhela dikgosana tsa Juta le bana ba bomogoloa Ahasia ba ba direlang Ahasia, mme a ba bolaya.
9A ba a batla Ahasia, mme ba mo tshwara a ntse a iphitlhile kwa Samaria, ba mo isa kwa go Jehu, ba mmolaya, ba mo fitlha, gonne ba re: “Ke morwa Josafate yo o neng a batla Morena ka pelo yotlhe.” Mme go ne go se na ope mo lapeng la ga Ahasia yo o nonofetseng bogosi.
10Mme e rile Athalea mmaagwe Ahasia a bona morwawe a sule, a nanoga, a nyeletsa botlhe ba losika lwa bogosi jwa Bajuta. 11Fela Jošabathe morwadia kgosi Jorame a tsaya Joase morwa Ahasia, a mo utswa mo gare ga bana ba kgosi ba ba tla bolawang, a mo tsenya le mmelegi wa gagwe mo ntlwaneng ya malao. Jošabathe morwadia kgosi Jorame mosadi wa ga Joyata moperesiti, – kana ene e ne e le kgaitsadia Ahasia – a mo subela Athalea jalo, mo a bileng a palelwa ke go mmolaya. 12Joase a nna nabo mo Ntlong ya Modimo a fitlhilwe dinyaga di le thataro, Athalea a ntse a busa lefatshe.


text:
141Morena a laela Moše a re: 2“Bolelela Baiseraele gore ba fapoge tsela, ba thibelele ka fa ntle ga Phihagirothe fa gare ga Migetole le lewatle. Thibelelang fa lewatleng go lebagana le Baale-Sefone. 3Farao o tla raya morafe wa gagwe a re: ‘Baiseraele ba timetse mo nageng. Sekaka se ba thibetse.’ 4Mme ke tla thatafatsa pelo ya Farao gore a ba latele. Ke tla ikgalaletsa ka Farao le ka mephato yotlhe ya gagwe. Baegepeto ba tla lemoga jalo, fa ke le Morena.” Baiseraele ba dira jalo.
9:16
Hes. 28:22
5Jaanong e rile kgosi ya Egepeto e begelwa gore morafe oo o tshabile, Farao le batlhanka ba gagwe ba tlhanoga, ba galefela morafe oo ba re: “Kana re dirileng, fa re lesitse Baiseraele ba tsamaya, mme ba tlogela go re direla.” 6Ke fa Farao a golega koloi ya ntwa ya gagwe, a tsamaya le batho ba gagwe. 7A tlhaola dikoloi tsa ntwa di le 600, a ba a tsaya dikoloi tsotlhe tsa ntwa tsa Egepeto, tsotlhe di palangwe ke bagale. 8Mme Morena o ne a foufaditse pelo ya Farao, kgosi ya Egepeto, gore a latele Baiseraele, a sa bone gore Baiseraele ba hudugile ka letsogo la Morena le le tsholetsegileng.
9Baegepeto ba ba latela – e le dipitse le dikoloi tsotlhe tsa ntwa tsa Farao le bapalami ba tsona le mephato yotlhe ya gagwe – ba ba tshwara ba thibeletse fa lewatleng kwa Phihagirothe gaufi le Baale-Sefone.
10Ya re Farao a atamela, Baiseraele ba tlhatlosa matlho, ba bona Baegepeto ba ba latetse. Ke fa ba tshwarwa ke poifo, ba goela Moreneng, 11ba raya Moše ba re: “A go ne go se na mabitla kwa Egepeto, fa o re huduseditse go tla go swela mo sekakeng? O ne o re ntshetsang kwa Egepeto? 12A ga re a go bolelela kwa Egepeto ra re: ‘Re lese re direle Baegepeto!’ Gonne go botoka mo go rona go direla Baegepeto bogolo go go swela mo sekakeng.”
13Mme Moše a raya morafe a re: “Se boifeng, emang lo tiile, lo tle lo bone pholoso ya Morena e o tla e lo direlang kajeno. Gonne Baegepeto ba lo ba bonang kajeno ba, ga lo kitla lo tlhola lo ba bona gape ka bosakhutleng. 14Morena o tla lo tlhabanela, mme lona lo didimale fela.”
2 Ditiraf. 20:15
Jes. 30:15
15Morena a raya Moše a re: “O goelelang kwa go nna? Raya Baiseraele ba tsamaele pele. 16Mme wena o tsholetse thobane ya gago, o otlololele lewatle letsogo, o le kgaoganye gore Baiseraele ba tsene ba le tshele fa go omileng. 17Bona, ke tla thatafatsa dipelo tsa Baegepeto gore le bone ba tsene ba lo setse morago. Ke tla ikgalaletsa jalo ka Farao le ka mephato yotlhe ya gagwe le ka dikoloi tsa ntwa tsa gagwe le ka bapalami ba tsona. 18Mme e tla re fa ke ikgalaletsa ka Farao le ka dikoloi tsa ntwa tsa gagwe le ka bapalami ba tsona, ke gona Baegepeto ba tla lemogang gore ke nna Morena.”
19Ke fa moengele wa Modimo yo o etelelang mephato ya Baiseraele pele, a tloga a ya kwa morago ga bone; pinagare ya leru le yona ya tloga fa pele ga bone, ya ya ya ema fa morago ga bone.
20Ya tsena fa gare ga mephato ya Baegepeto le ya Baiseraele. Mme leru leo la bo le le lentsho ntlheng ya Baegepeto, le bonesa bosigo ntlheng ya Baiseraele. Ka moo ba palelwa ke go atamelana bosigo jotlhe.
21Jaanong Moše a otlololela lewatle letsogo, mme Morena a tlosa metsi a lewatle ka phefo e e thata ya botlhabatsatsi bosigo jotlhe, a fetola lewatle naga e e omileng, metsi a kgaogana. 22Mme Baiseraele ba tsena mo gare ga lewatle, ba le tshela fa go omileng. Metsi a nna jaaka dipota mo go bone mo ntlheng tsoo pedi.
Jes. 11:15,16
1 Bakor. 10:1
Baheb. 11:29
23Baegepeto ba ba latela, ba tsena mo gare ga lewatle ba ba setse morago ka dipitse tsotlhe tsa ga Farao le dikoloi tsa ntwa tsa gagwe le bapalami ba tsona.
24Ya re ka masa Morena a okomela mephato ya Baegepeto a le mo pinagareng ya molelo le ya leru, a raraanya mephato ya Baegepeto.
104:32
25A somola maotwana a dikoloi tsa ntwa tsa bone, a di tsamaisa ka bothata. Ke fa Baegepeto ba re: “A re tshabeng Baiseraele; gonne Morena o a ba tlhabanela, o tlhabana le rona Baegepeto.”
Pes. 64:10
26Jaanong Morena a raya Moše a re: “Otlololela lewatle letsogo gore metsi a boe, a khurumetse Baegepeto le dikoloi tsa ntwa tsa bone le bapalami ba tsona.” 27Ya re Moše a otlololela lewatle letsogo, metsi a lewatle a boela mo mannong a ona ka mahube a moso, mme Baegepeto ba tshaba ba tlhabaganye nao. Morena a nwetsa Baegepeto jalo mo gare ga lewatle. 28Metsi a boa, a khurumetsa dikoloi tsa ntwa le bapalami le mephato yotlhe ya ga Farao ba ba neng ba tsenye mo lewatleng ba setse Baiseraele morago; ga se ka ga falola ope wa bone, le e seng a le mongwe fela. 29Mme Baiseraele ba ne ba tsamaile fa go omileng, fa ba tshela lewatle; metsi e ne e le lobota mo go bone mo ntlheng tsoo pedi.
30Ka letsatsi leo Morena o namoletse Baiseraele jalo mo diatleng tsa Baegepeto, mme Baiseraele ba bona ditoto tsa Baegepeto fa losing lwa lewatle. 31Jaanong ya re Baiseraele ba lemoga tiro e kgolo e Morena o e dirileng mo go Baegepeto, ba boifa Morena, ba dumela mo Moreneng le mo go Moše, motlhanka wa gagwe.
2 Ditiraf. 20:20


text:
171Morena a ba a raya Moše a re: 2“Bua le Arone le bomorwawe le Baiseraele botlhe, o ba ree o re: ‘Se Morena a se laetseng ke se: 3Mongwe le mongwe wa Baiseraele yo o tlhabang kgomo gongwe kwana gongwe podi mo bothibelelong gongwe kwa ntle ga jona, 4a sa e tlise kwa mojakong wa Tente ya Boipontsho go e atametsa go nna setlhabelo sa Morena fa pele ga Taberenakele ya Morena: Monna yoo o tla kaiwa mmolai, o tsholotse madi; monna yoo o tshwanetse go bolawa mo morafeng wa ga gabo.
5Ke go re: Baiseraele ba tlise ditlhabelo tse di jewang, tse ba tleng ba di tlhabele kwa ntle kwa nageng, ba di tlisetse Morena kwa mojakong wa Tente ya Boipontsho kwa go moperesiti, ba di tlhabele Morena jaaka ditlhabelo tsa tebogo. 6A moperesiti a kgatshe madi mo aletareng ya Morena kwa mojakong wa Tente ya Boipontsho, a fise mafura go nna monko o o monate mo Moreneng. 7Ditlhabelo tsa bone tse di jewang a ba se tlhole ba di tlhabela didimo tsa sekaka tse ba di setseng morago ka boikepo. A seo se e nne molao go ya go ileng mo go bone mo ditshikeng tsa bone ka metlha.’
8“O ba ree o re: ‘Mongwe le mongwe wa Baiseraele le wa baeng ba ba lo agetseng yo o dirang setlhabelo sa phiso gongwe se se tlhabelwang go jewa, 9mme a sa se tlise kwa mojakong wa Tente ya Boipontsho go se direla Morena, a monna yoo a bolawe mo morafeng wa ga gabo.
10“ ‘Mongwe le mongwe wa Baiseraele le wa baeng ba ba lo agetseng yo o ka jang madi ke tla mo lebisa sefatlhego sa me ka bogale, ke mmolaya mo morafeng wa ga gabo.
11Gonne botshelo jwa mmele bo mo mading; ke lo dumeletse go a dirisa mo aletareng fela gore lo direlwe thuanyo. Gonne madi ke ona a a ruanyang ka botshelo jo bo mo go ona.
12Ke ka moo ke reileng Baiseraele ka re: A go se nne motho ope mo go lona yo o jang madi; le moeng yo o lo agetseng a se ka a a ja.
13“ ‘Mongwe le mongwe wa Baiseraele, le fa e le wa baeng ba ba ba agetseng yo o tsomang phologolo gongwe nonyane e e jewang, a a tsholole madi a yona, a a tshelele ka mmu. 14Gonne botshelo jwa mmele mongwe le mongwe ke madi a ona. Ke ka moo ke reileng Baiseraele ka re: Lo se ka lwa ja madi a mmele ope; gonne botshelo jwa mmele mongwe le mongwe ke madi a ona. Mongwe le mongwe yo o a jang a a bolawe.
15“ ‘Mme motho mongwe le mongwe, le fa e le wa mo gae gongwe moeng, yo o ka jang se se suleng gongwe se se gagotsweng ke sebata, a a tlhatswe diaparo tsa gagwe, a tlhape ka metsi, a nne a itshekologile go ya maitsiboeng; foo o tla bo a itshekile.
16Mme fa a sa di tlhatswe le e seng go tlhapa mmele, o tla rwala molato wa gagwe.’ ”


text:
Migraine O ka Dira Eng ka Yone?
Migraine O ka Dira Eng ka Yone?
Joyce, modiri wa kwa ofising yo o matlhagatlhaga o leba lekwalo le a le tshwereng. Ka bonako fela, bontlhanngwe jwa lone bo bonala bo sa kwalwa sepe. Go tswa foo, go nna le ditlhase tsa lesedi tse di tlhagang fa pele ga matlho a gagwe, di a oketsega mme e nna mela e e manyokenyoke le dipopego tse di sa tlwaelegang tsa mefutafuta. Ka bonakonyana fela morago ga foo, Joyce ga a tlhole a kgona go bona sentle. Fa a lemoga se se mo diragalelang, o metsa pilisi e nnye e e diretsweng go mo thusa fa a na le bothata jono jwa tshoganyetso.
JOYCE o tshwenngwa ke migraine, bothata jo bo sa tshwaneng le jwa go opiwa ke tlhogo jo bo tlwaelegileng ka ditsela tse di farologaneng. Ka sekai, go farologana le go opiwa ke tlhogo ka ditsela tse di farologaneng, di-migraine di opa ka tsela e e tshwanang. Gape, bothata jono bo masisi thata mo e leng gore bo ka dira gore motho a se ka a kgona go dira ditiro tse di tlwaelegileng.
Matshwao a migraine ke afe? Botlhoko jwa yone bo a uba mme bo ka nna jwa itaya letlhakore le le lengwe fela la tlhogo. Gape motho a ka nna a feroga sebete mme a sa kgone go emelana le lesedi le le tsabakelang. Botlhoko jwa teng bo ka tsaya diura di le mmalwa go ya go malatsi a le mmalwa.
Le fa gone batho ba le bantsi ba nna ba opiwa ke tlhogo e e dirang gore ditshika di gagamale, ke motho a le mongwe fela mo go ba le lesome yo o nnang le migraine. Migraine e tshwara basadi thata go feta banna. Migraine ya batho ba bangwe e botlhoko thata go feta ya ba bangwe mme e dira gore batho ba le bantsi ba fetse malatsi a le mmalwa mo ngwageng mongwe le mongwe ba sa ye tirong. Migraine e dira gore batho ba latlhegelwe ke lotseno mme e ka ama botshelo jwa bone jwa lelapa le kamano ya bone le batho ba bangwe ka tsela e e sa itumediseng. Ka jalo, Mokgatlho wa Lefatshe Lotlhe wa Boitekanelo o baya migraine gareng ga dilo tsa ntlha tse 20 tse di bakang bogole.
Pele batho bangwe ba tlhaselwa ke migraine, ba nna le matshwao a a jaaka diatla tse di tsididi, letsapa le le tseneletseng, tlala kgotsa go fetofetoga ga maikutlo. Go tswa foo, pele ga tlhogo e simolola go opa, motho a ka nna a tsewa ke sedidi, a utlwa modumo mo ditsebeng, a nna le ditlhabi tse e keteng o tlhabiwa ke dinnale, a bona selo se le sengwe gabedi, a sa kgone go bua sentle kgotsa a koafala mesifa.
Dilo tse di bakang migraine ga di tlhaloganngwe ka botlalo mme go akanngwa gore e ka nna ya bo e le bothata jwa thulaganyo ya ditshika e e amang ditshikana tsa madi mo tlhogong. Go bonala go uba ga tlhogo go bakiwa ke madi a a fetang mo ditshikaneng tse di amegileng. Lokwalopaka lwa Emergency Medicine lo bolela jaana: “Batho ba ba tshwenngwang ke migraine ba ile ba gotsa thulaganyo ya ditshika e e nang le bothata mo batsading ba bone mme e ka amiwa ke dilo tse dintsi tse di diregang mo botshelong, tse di jaaka go sa robale sentle, menko e e bogale, go tsaya loeto, go sa je sentle, go gatelelwa mo maikutlong le go fetoga ga selekanyo sa dihoromone.” Batho ba ba tshwenngwang ke migraine gape ba ka nna ba tshwenngwa ke irritable bowel syndrome (go tshwenngwa ke mala), go nna le maikutlo a go tlhobaela le go tshwenyega thata mo maikutlong.
O ka Fokotsa Jang Migraine?
O ka se ka wa kgona go fetola thulaganyo ya ditshika e o e gotsitseng mo batsading ba gago. Mme o ka nna wa kgona go tila go tlhaselwa ke migraine. Ka go kwala diary, bangwe ba kgonne go lemoga dijo kgotsa maemo a a dirang gore ba nne le migraine.
Seemo sa motho mongwe le mongwe se farologane. Lorraine o ne a lemoga gore migraine ya gagwe e tsamaisana le modikologo wa gagwe wa go bona kgwedi. O bolela jaana: “Mo nakong e e dikologileng nako ya go bona kgwedi, fa go ka nna le sepe fela se se nkamang thata—go bereka ka thata, mogote kgotsa botsididi, modumo o o kwa godimo, tota le e leng dijo tse di tsentsweng ditswaiso thata—go ka dira gore ke tlhaselwe ke migraine. Ka jalo, ka nako eno ke leka gore ke ritibale mo maikutlong le go dira dilo ka tekatekano.” Joyce, yo a ileng a itshokela migraine ka dingwaga tse di fetang 60, o bolela jaana: “Ke lemogile gore dinamune, dipeinapole le beine e khibidu di dira gore ke tlhaselwe ke migraine ka bonako fela mme ke a di tila.”
Go lemoga gore ke eng se se dirang gore o tlhaselwe ke migraine ga go motlhofo, ka gonne gantsi go na le mabaka a le mmalwa a a kopaneng a a dirang gore o nne le yone. Ka sekai, ka nako nngwe o ka nna wa ja tšhokolete mme go bo go sa direge sepe mme ka nako e nngwe e bo e dira gore o tlhaselwe ke migraine gongwe e le ka ntlha ya lebaka le lengwe.
Tota le fa o sa kgone go lemoga kgotsa go tila dilo tse di dirang gore o tlhaselwe ke migraine, go na le ditsela tse dingwe tse di ka go thusang gore o fokotse go tlhaselwa ke migraine. Bomankge ba akantsha gore o leke go latela tsela ya go robala e e tlhomameng malatsi a le supa mo bekeng. Fa e le gore ga o batle go tsoga ka nako e e tlwaelegileng ka mafelobeke, ba akantsha gore o tsoge ka nako e e tlwaelegileng, o bo o dira sengwe ka metsotso e se kae mme morago ga foo, o bo o ya go robala gape. Go fetola tsela e o nwang khafeine ka yone e ka dira gore o nne le migraine, ka jalo, nwa fela dikopi di le pedi tsa kofi kgotsa digalase di le pedi tsa dinotsididi tse di nang le khafeine ka letsatsi. E re ka tlala e ka dira gore o nne le migraine, tila mokgwa wa go se je sentle. Go gatelelwa mo maikutlong, go gantsi go bakang migraine, ga se selo se se motlhofo go se tila mme o ka kgona go bona ditsela tsa go iketla, gongwe ka go fetola thulaganyo ya gago, ka go bala Baebele kgotsa ka go reetsa mmino o o kwa tlase.
Ke Eng Se se Ka Alafang Migraine?
Go na le ditsela tse dintsi tse di ka thusang go alafa migraine. * Ka sekai, go robala ke nngwe ya ditsela tse di molemo tsa go e alafa. Dipilisi tse di okobatsang botlhoko tse o di ithekelang di ka nna tsa okobatsa go opa ga tlhogo go go thusa gore o kgone go robala.
Ka 1993, go ile ga nna le di-triptan, mofuta o mosha wa diokobatsi tse motho a di fiwang ke ngaka, tse segolobogolo di diretsweng go alafa migraine. The Medical Journal of Australia e ne ya re seno ke “kgatelopele e kgolo mo kalafing” mme ya oketsa jaana: “Go dirwa ga di-triptan . . . go alafa migraine le go opiwa thata ke tlhogo, go batla go tshwana le go dirwa ga penicillin e e neng e diretswe go alafa go tshwaediwa ke megare!”
Migraine e ka se ka ya bolaya motho. Ka jalo, kalafi ya migraine ga e boloke matshelo jaaka go alafiwa ga go tshwaediwa ke megare go ile ga boloka matshelo. Le fa go ntse jalo, di-triptan di ile tsa thu batho baba ileng ba tlhaselwa ke migraine ka dingwaga di le dintsi. Batho ba ba tshwenngwang ke migraine ba sa ntse ba tlhoka go dira diphetogo mo dilong tse di umakilweng pelenyana mme batho ba bangwe ba ba tshwenngwang ke migraine ba re di-triptan ke diokobatsi tse di dirang dikgakgamatso.
Le fa go ntse jalo, melemo yotlhe e na le mesola le ditlamorago tse di sa itumediseng. Ke eng se se sa itumediseng ka di-triptan? Sa ntlha, pilisi e le nngwe ya triptan e ka nna ya ja madi a a lekanang le madi a a ka duelelang dijo tse di monate kwa resetšhurenteng, ka jalo, gantsi di dirisiwa ke batho ba ba nang le migraine e e botlhoko go ya go e e botlhoko thata. Gape di-triptan ga di bereke mo go mongwe le mongwe mme batho bangwe ba na le bolwetse bongwe jo bo dirang gore go nne botoka gore ba se ka ba leka go di dirisa. E re ka go se na kalafi epe e e itsegeng e e ka alafang migraine e batho ba e gotsitseng mo batsading ba bone, makasine wa Emergency Medicine o konela jaana: “E re ka go na le melemo e mesha le e e tokafaditsweng go alafa migraine, ga go na lebaka la go bo batho ba e ba tshwereng ba tswelele ba boge.”
[Ntlha e e kwa tlase]
^ ser. 14 Tsogang! ga e buelele mofuta ope wa kalafi. Mongwe le mongwe o tshwanetse go sekaseka ditsela tsa kalafi ka kelotlhoko pele ga a ka dira tshwetso.
[Setshwantsho mo go tsebe 23]
Ka go kwala “diary,” bangwe ba kgonne go lemoga dijo kgotsa maemo a a dirang gore ba nne le “migraine”
[Setshwantsho mo go tsebe 23]
Go reetsa mmino o o kwa tlase go ka thusa go fokotsa go gatelelwa mo maikutlong, e leng sengwe se gantsi se bakang “migraine”
[Setshwantsho mo go tsebe 23]
“Migraine” ke bolwetse jo motho a bo gotsang mo batsading, jo bo golafatsang mme gantsi e le jo dingaka di ka kgonang go bo alafa sentle


text:
BOTSHELO JWA BOKERESETE
Nna o Katisa Bokgoni Jwa Gago Jwa go Lemoga
Fela jaaka motshameki a tlhoka go nna a ikatisa gore a nne le mesifa e e nonofileng le rona re tshwanetse go tsaya matsapa gore re katise bokgoni jwa rona jwa go lemoga. (Bah 5:14) Le fa ka dinako tse dingwe, re ka batla go etsa ditshwetso tsa batho ba bangwe, re tshwanetse go ithuta go akanya re bo re itirela ditshwetso. Goreng re tshwanetse go dira seno? Ka gonne mongwe le mongwe wa rona o tla ikarabelela mo Modimong ka ditshwetso tse a di dirileng.—Bar 14:12.
Ga re a tshwanela go akanya gore re tla dira ditshwetso tse di siameng fela ka gonne re na le dingwaga di le dintsi re kolobeditswe. Gore re kgone go dira ditshwetso tse di siameng, re tshwanetse go ikanya Jehofa, Lefoko la gagwe le phuthego ya gagwe.—Jos 1:7, 8; Dia 3:5, 6; Mat 24:45.
LEBANG BIDIO YA “NNANG LE SEGAKOLODI SE SE SIAMENG,” LO BO LO ARABA DIPOTSO TSE DI LATELANG:
-
Dineo o ne a tshwanelwa ke go dira tshwetso efe?
-
Ke eng fa re sa tshwanela go direla batho ditshwetso fa ba ka kgona go di itirela ba kaelwa ke digakolodi tsa bone?
-
Banyalani bangwe ba ne ba neela Dineo kgakololo efe e e ka mo thusang?
-
Dineo o ne a bona kae tshedimosetso e e mo thusitseng go dira tshwetso e e siameng?


text:
- In 2016 Pontsho Pilane and Lorato Palesa Modongo partnered to write a Setswana dictionary.
- Modongo is a social psychologist and Pilane a journalist, they are both lecturers in their respective fields.
- Taking on the form of transformative ABCs, the dictionary’s terms span from ableism to nonbinary pronoun ze.
Ableism (ist): Kgatelelo le tshotlako ya batho ba ba golafetseng mo mmeleng kgotsa mo tlhaloganyong
Abortion: Tshenyo boimana
Activism: Tiro ya go tlhatlosa le go fetola ditshwanelo tsa batho ka maikaelelo a go tlisa phetogo mo setšhabeng
(Gender) activist: Mofetoladilo mo dikgang le ditiro tse di amanang le bong
(Human rights) activist: Molwela ditshwanelo tsa batho
Body shaming: Nyenyafatso le tshotlo ya mebele ya batho
Body positivity: Netefatso le kgothatso ya mebele e e farologaneng
Cisgender: Motho o bong ba gagwe bo tsamaisanyang le botonanyana kgotsa bonamagadi ba gagwe
Cishet (cisgender heterosexual): Motho o bong ba gagwe bo tsamaisanyang le botonanyana kgotsa bonamagadi ba gagwe gape a nang le kgatlhego mo bathong ba bong bo bo fapaneng le ja gagwe
Domestic violence: Kgokgontso ya mo malapeng
(Gender) equality: Ga ditshwanelo le ditshono tsa batho di sa angwe ke bong ba bona
Femicide: Dipolao tsa bomme/basadi
Feminism: Tumelo mo ditshwanelong le kgololesego ya bomme/basadi
Feminist: Modumedi mo ditshwanelong le kgololesego ya bomme/basadi
Gay: Monna o o ratanang, le go tlhakanela dikobo le banna ba bangwe
Gender: Bong
Heterosexual: Motho o a nang le kgatlhego mo bathong ba bo bong bo bo farologaneng le ja gagwe
Homosexual: Motho o a nang le kgatlhego mo bathong ba bo bong bo tshwanang le ja gagwe
Intersectionality: Thuto ka mokgwa o dikgatelelo tsa letso, bong le maemo di kopanang
Intersex: Motho o tlhakantseng di karolo tsa botonanyana le bonamagadi Intimate partner violence: Kgokgontso ya baratani kgotsa banyalani
(Social) justice: Tlhokokgobelelo e amanang le tlhatloso ya ditshwanelo tsa batho
Kyriarchy: Tsamaiso ya kgobelelo le kgatelelo mo setšhabeng
Lesbian: Mosadi o o ratanang, le go tlhakanela dikobo le basadi ba bangwe
Male privilege: Tlotla e e faphegileng e fiwang banna, fela ka gore ke ba bong joo
Masculinity: Mekgwa le boitshwaro jo bo rileng, e e tsamaisanang le go nna monna mo setšhabeng
Misogynoir: Kgobelelo ya basadi ba bantsho
Misogyny: Kgobelelo ya basadi
Nonbinary (gender nonconforming): Motho o tebego ya gagwe e sa netefatseng bong ba gagwe
Objectification: Go leba, kgotsa go tshwara motho, segolo jang mosadi, jaaka sedirisiwa
Oppression: Kgatelelo
Patriarchy: Tsamaiso kakaretso ya setšhaba, e e fang banna marapo le maatla a go busa le go gatlaka basadi
Privilege: Tlotla e faphegileng e e fiwang setlhopa sengwe sa batho, fela ka gore ba wela mo setlhopheng seo
Queer: Lefoko kakaretso la batho ba ba se nang kgatlhego mo bathong ba bong bo bo fapaneng
Rape culture: Mekgwa e setšhaba se nolofatsang kgonagalo le tiragalo ya petelelo le kgokgontsho e amanang le tsa thobalano
Rape: Petelelo/Thubetso
Sex: Bong go ya ka botonanyana kgotsa bonamagadi
Sexual intercourse: Thobalano, Morobalo
Sex workers: Bagwebi/badiri ka mmele
Street harassment: Äœo leba, kgotsa go tshwara motho, segolo jang mosadi, jaaka sedirisiwa mo pepeneneng
Toxic masculinity: Mekgwa le boitshwaro jo bo bosula, bo bo tsamaisanang le go nna monna mo setšhabeng, mme e nolofatsa kgatelelo ya basadi le banna ba bangwe
Victim blaming: Go tshwaya phoso batswa-setlhabelo ba borukhutli jo bo amanang le petelelo kgotsa kgatatelelo ya basadi
White privilege: Tlotla e e faphegileng e fiwang batho basweu, fela ka gore ke ba letso leo
X (Referring to Mx, pronounced mix): Maemo a a fiwang motho o o tebego ya gagwe e sa netefatseng bong ba gagwe
Ze (A pronoun some nonbinary people use instead of “he†or “sheâ€, pronounced zee): Maemedi a puo ya Setswana, jaaka dipuo tse dingwe tsa batho bantsho, ga a tlhaole batho ka bong*
* Many African languages, including Setswana, don’t have gender-specific pronouns


text:
TLHAGAFALELA BODIREDI
Se re Ka se Buang mo Bodireding
Letsholo la go Laletsa Batho go Tla Segopotsong (March 19–April 15)
“Re itumelela go go laletsa go tla tiragalong ya botlhokwa e go tla bong go na le batho ba le dimilione kwa go yone. Re tla bo re gopola loso lwa ga Jesu.” Naya motho yo o buang le ene taletso e e printilweng kgotsa ya ileketeroniki. “Taletso eno e na le nako le lefelo le re tla kopanelang kwa go lone [kgotsa gore o ka lebelela jang tiragalo eno mo Internet]. Gape re go laletsa gore o nne teng mafelobeke pele ga Segopotso, fa go tla bo go tlotliwa ka kgang ya botlhokwa e e mo Baebeleng.”
Fa a Batla go Itse mo go Oketsegileng: Tshameka [kgotsa mo romelele] bidio ya Gopola Loso Lwa ga Jesu.
Potso E lo Ka Tlotlang ka Yone fa o Boa: Goreng Jesu a ile a swa?
Loeto Lwa Ntlha * (March 1-18, April 16-30)
Potso: Jesu ke mang?
Temana: Mat 16:16
Potso E lo Ka Tlotlang ka Yone fa o Boa: Goreng Jesu a ile a swa?


text:
Tse di latelang fano ke Ka fa Dikomiti Tsa Senate di Emeng ka Gone:
Komiti ya Senate ya Khampase mo khampaseng nngwe le nngwe
Komiti ya Setheo ya Patlisiso le Tlhamoseswa (ICRI)
Komiti ya Setheo ya Go Ruta le go Ithuta
Komiti ya Setheo ya Ditekanyetso Tsa Akatemi (ICAS)
Komiti ya Setheo ya go Amogela Baithuti
Dikomiti tse di latelang di ipega kwa go ICRI le kwa Senateng:
Komiti ya Kemonokeng ya Patlisiso ya Setheo
Komiti ya Maitshwaro ya Patlisiso
Komiti ya Didikirii Tse di Kwa Godimo
Komiti ya go Baya Tseno ka Ditlhopha le go Ntsha Dipego
Tse di latelang fano ke Ka fa Dikomiti Tsa Senate di Emeng ka Gone:


text:
September 13-19
JOSHUA 1-2
Pina 97 le Thapelo
Matseno (1 mots.)
MATLOTLO A A MO LEFOKONG LA MODIMO
“O ka Dira Eng Gore o Atlege mo Botshelong?”: (10 mets.)
Go Ribolola Matlotlo mo Dikwalong: (10 mets.)
Jos 2:4, 5—Ke eng fa Rahabe a ne a tsietsa banna ba ba neng ba tswa kwa kgosing ba ba neng ba batla ditlhola? (w04 12/1 8 ¶6)
Mo mmalong wa Baebele wa beke eno, ke matlotlo afe a o ka ratang go tlotla ka one ka Jehofa, a o ka a dirisang mo tshimong, kgotsa matlotlo a mangwe a o a ithutileng?
-
Mmalo wa Baebele: (4 mets.) Jos 2:1-16 (th thuto 10)
TLHAGAFALELA BODIREDI
Bidio ya Loeto Lwa go Boela: (5 mets.) Motlotlo. Tshameka bidio ya Loeto Lwa go Boela: Baebele—Job 26:7. Fa dipotso di tlhaga mo bidiong eno, e emise o bo o botsa bareetsi dipotso tseo.
Loeto Lwa go Boela: (3 mets.) Dirisa karolo ya se re ka se buang mo bodireding. (th thuto 11)
Loeto Lwa go Boela: (5 mets.) Dirisa karolo ya se re ka se buang mo bodireding. Go tswa foo, mo neye boroutšhara jwa Itumelele go Tshelela Ruri! o bo o simolola go ithuta Baebele le ene. (th thuto 16)
BOTSHELO JWA BOKERESETE
“Nna o Katisa Bokgoni Jwa Gago Jwa go Lemoga”: (15 mets.) Motlotlo. Tshameka bidio ya “Nnang le Segakolodi se se Siameng”.
Thuto ya Baebele ya Phuthego: (30 mets.) bhs kgao. 15, ser. 19-20 le “Tshobokanyo”
Dintlha Tse di Konelang (3 mets.)
Pina 32 le Thapelo


text:
Seabe le Maloko
Yunibesiti ya Bokone-Bophrima e lemoga botlhokwa tsa ditshwanelo tse di umakiwang mo Molaotlhomong wa Ditshwanelo mo Molaotheong wa Repaboliki ya Aforika Borwa wa bo 108 wa 1996, gore mekgwa le ditshwanelo tse di botlhokwa tseno di tshwanetse go tlotlwa le go tshegediwa mo Yunibesiting le gore ga di a tshwanelwa go lejwa e le nngwe ka nako mme di tshwanetse go dirisiwa jaaka karolo e e botlhokwa ya mekgwa le dipholisi tsa mo Yunibesiting.
Komiti ya Ditshwanelo Tsa Botho e ne ya tlhomiwa ke Lekgotla mme e dira e le nosi kwa thoko le kwantle ga kgethololo ep mme e nna le seabe mo ditirong tsa yone ka bokanyegi le kwantle ga poifo, go gobelela, tlhaolele kgotsa kgethololo.
Komiti eno e na le maloko a le 12 a a emelang batho mo Yunibesiting le go emela lotso lwa bone, bong le bogole.
Modulasetulo wa yone ke Mohsina Chenia.
Ikgolaganye le Rona


text:
THUTO 3
A Tota Dikgang Tse di Molemo di Tswa Kwa Modimong?
1. Mokwadi wa Baebele ke mang?
Dikgang tse di molemo tsa gore batho ba tla tshelela ruri mo lefatsheng di kwadilwe mo Baebeleng. (Pesalema 37:29) Baebele e na le dibukana di le 66. Modimo o ne a dirisa banna ba ba ikanyegang ba ka nna 40 gore ba di kwale. Dibuka tsa ntlha tse tlhano di kwadilwe ke Moshe mo e ka nnang dingwaga tse 3 500 tse di fetileng. Buka ya bofelo e kwadilwe ke moaposetoloi Johane dingwaga di feta 1 900 tse di fetileng. Bakwadi ba Baebele ba ne ba kwala megopolo ya ga mang? Modimo o ne a buisana le bakwadi ba Baebele a dirisa moya wa gagwe o o boitshepo. (2 Samuele 23:2) Ba ne ba kwala megopolo ya Modimo e seng ya bone. Ka jalo, Jehofa ke ene Mokwadi wa Baebele.—Bala 2 Timotheo 3:16; 2 Petere 1:20, 21.
Leba bidio ya Mokwadi wa Baebele ke Mang?
2. Re ka tlhomamisega jang gore Baebele e boammaaruri?
Re a itse gore Baebele e tswa kwa Modimong ka gonne e bolelela pele isagwe ka botlalo le ka nepo. Ga go motho ope yo o ka kgonang go dira jalo. (Joshua 23:14) Modimo Mothatayotlhe ke ene fela a ka kgonang go bonela pele isagwe ya batho ka nepo.—Bala Isaia 42:9; 46:10.
Re ka solofela gore buka e e tswang kwa Modimong e tlhomologe, mme go ntse jalo ka Baebele. Go anamisitswe dikhopi tsa Baebele di le dibilione ka dipuo tse dintsintsi. Le fa Baebele e le buka ya bogologolo, e dumalana le dintlha tse di boammaaruri tsa saense. Gape dintlha tse bakwadi ba yone ba le 40 ba di kwadileng ga di ganetsane. * Mo godimo ga moo se Baebele e se buang ka lorato, se ka buiwa fela ke Modimo wa boammaaruri—Modimo yo o lorato. Gape Baebele e na le maatla a go fetola matshelo a batho gore a nne botoka. Dintlha tseno di tlhomamisetsa dimilione tsa batho gore Baebele ke Lefoko la Modimo.—Bala 1 Bathesalonika 2:13.
Leba bidio ya Re ka Itse Jang Gore Baebele e Boammaaruri?
3. Baebele e bua ka eng?
Sengwe sa ditlhogo tse dikgolo tsa Baebele ke dikgang tse di molemo tse di buang gore Modimo o na le boikaelelo jo bo lorato ka batho. Dikwalo di tlhalosa kafa kwa tshimologong batho ba ileng ba latlhegelwa ka gone ke tshiamelo ya go tshela mo lefatsheng la paradaise le kafa kgabagare paradaise e tla tsosolosiwang ka gone.—Bala Tshenolo 21:4, 5.
Gape Lefoko la Modimo le na le melao, melaometheo le dikgakololo. Mo godimo ga moo, mo Baebeleng go na le pego ya kafa Modimo a ileng a dirisana le batho ka gone mo nakong e e fetileng—pego e e senolang botho jwa Modimo. Ka jalo, Baebele e ka go thusa go itse Modimo. E tlhalosa kafa o ka nnang tsala ya gagwe ka gone.—Bala Pesalema 19:7, 11; Jakobe 2:23; 4:8.
4. Ke eng se se ka go thusang go tlhaloganya Baebele?
Boroutšhara jono bo tla go thusa go tlhaloganya Baebele o dirisa mokgwa o Jesu le ene a neng a o dirisa. O ne a umaka ditemana tsa Baebele tse di farologaneng go tlhalosa “se se kaiwang ke Dikwalo.”—Bala Luke 24:27, 45.
Ke dilo di le mmalwa fela tse di itumedisang jaaka dikgang tse di molemo tse di tswang kwa Modimong. Le fa go ntse jalo, batho bangwe ga ba di kgatlhegele e bile ba bangwe di a ba tena. O se ka wa kgobega marapo. Tsholofelo ya gago ya go bona botshelo jo bo sa khutleng e ikaegile ka gore o itse Modimo.—Bala Johane 17:3.
^ ser. 3 Bona boroutšhara jwa Buka ya Batho Botlhe.


text:
Wikipedia:O ka kwala jaana
Ka ha o ka baakanyang ka teng
O seka wa tshaba go baakanya – Mongwelemongwe o kgona go baakanya nteng ga tse di sireleditsweng tsebe ngwelengwe; wena batla sengwe se o ka se thabololang gore se nne botoka! O ka tsenya sengwe mme o tsenye metswedi go ema nokeng se o se tsenyang, o ka baakanya diphoso mo dieleng, kana wa thabolola gore go balege botoka. Go tlwaelesegile gore batho ba ba sha ba seka ba tseega sentle ke melawana ya rona, mme o seka wa tshwenyega ga o sa tlhaloganye sengwe le sengwe lantlha; go siame go dirisa tlhaloganyo ya gago go baakanya, gape ga o senya sengwe ka phoso, o mongwe o tla se baakanya kana a se dira botoka morago nyana. Wena tswelelela o baakanya Wikipedia o e dire motswedi o botoka wa thuto wa mafatshe fatshe!
Kopa dithabololo – Pego ngwelengwe e nale Tsebe ya “puisano", kwa o ka buang kafa o batlang tsebe eo e thabololwa ka teng, kana kwa o ka buang diphoso tse di mo tsebeng eo.
Bula akaonte
O a amogelesega go ka baakanya o ephithile, mme go bula akaonte go nale dipoelo tse dintshi tse o ka di bonang, go bonako gape ke Mahala.
O batla go bula tsebe?
Ga o batla go bula tsebe e seyong bona; O ka bula tsebe jaana


text: 64 Fa fela o ka bo o ne o gagogantse magodimo o bo o fologa,Gore dithaba di tle di rorome ka ntlha ya gago,2 Jaaka fa molelo o tlhosetsa ditlharapana,Le molelo o bedisa metsi,Foo baba ba gago ba ne ba tla itse leina la gago,E bile ditšhaba di ne di tla roroma fa pele ga gago!3 Fa o ne o dira dilo tse di gakgamatsang tse re neng re sa di solofela,+O ne wa fologa, mme dithaba di ne tsa roroma fa pele ga gago.+4 Go tswa bogologolong, ga go na ope yo o neng a utlwa kgotsa a tlhwaya tsebe,E bile ga go na leitlho lepe le le boneng Modimo ntle le wena,Ene yo o thusang ba ba nnang ba solofetse mo go ene.*+5 O kopane le batho ba ba itumelelang go dira se se siameng,+Ba ba go gakologelwang ba bo ba latela ditsela tsa gago.O ne wa galefa, fa re ne re nna re go leofela,+Re ne ra dira jalo ka lobaka lo loleele.A jaanong re tshwanetse go bolokwa?6 Rotlhe fela re ntse jaaka mongwe yo o seng phepa,E bile ditiro tsotlhe tsa rona tsa tshiamo di tshwana le letsela le motho a le dirisang fa a le mo kgweding.+Rotlhe fela re tla omelela jaaka letlhare,E bile melato ya rona e tla re tsubula jaaka phefo.7 Ga go na ope yo o bitsang leina la gago,Ga go na ope yo o lekang go batla thuso kwa go wena,Gonne o re fitlhetse sefatlhego sa gago,+E bile o dira gore re nyelele* ka ntlha ya* molato wa rona.8 Mme jaanong, wena Jehofa, o Rraarona.+Re letsopa, mme wena o Mmopi wa rona wa Letsopa;*+Rotlhe re tiro ya diatla tsa gago.9 O se ka wa galefa thata, tlhe Jehofa,+E bile o se ka wa gakologelwa molato wa rona ka bosakhutleng.Tsweetswee re lebe, ka gonne rotlhe re batho ba gago.10 Metse ya gago e e boitshepo e fetogile naga.Siona o fetogile naga,Jerusalema o fetogile naga e e se nang banni.+11 Ntlo* ya rona e e boitshepo le e ntle,Kwa borraaronamogolo ba neng ba go baka gone,E jelwe ka molelo,+E bile dilo tsotlhe tse re neng re di rata di fetogile marope.12 Ao tlhe Jehofa, a o tla nna o ithibile ka ntlha ya dilo tseno?A o tla nna o didimetse fela o bo o re letla gore re bogisiwe botlhoko jaana?+


text:
March 7-13
1 SAMUELE 12-13
Pina 4 le Thapelo
Matseno (1 mots.)
MATLOTLO A A MO LEFOKONG LA MODIMO
“Go Nna Mabela go ka Dira Gore Re se Ka ra Ikanyega”: (10 mets.)
Go Ribolola Matlotlo mo Dikwalong: (10 mets.)
1Sa 12:21—Batho ba ne ba latela “dilo tsa lefela” (kgotsa “dilo tse e seng tsa mmatota,” ntlh.) ka tsela efe? (w11 7/15 13 ¶15)
Mo mmalong wa Baebele wa beke eno, ke matlotlo afe a o ka ratang go tlotla ka one ka Jehofa, a o ka a dirisang mo tshimong, kgotsa matlotlo a mangwe a o a ithutileng?
-
Mmalo wa Baebele: (4 mets.) 1Sa 12:1-11 (th thuto 2)
TLHAGAFALELA BODIREDI
Bidio ya Loeto Lwa Ntlha: (5 mets.) Motlotlo. Tshameka bidio ya, Loeto Lwa Ntlha: Jesu—Mat 16:16. Fa dipotso di tlhaga mo bidiong eno, e emise o bo o botsa bareetsi dipotso tseo.
Loeto Lwa Ntlha: (3 mets.) Dirisa karolo ya se re ka re buang mo bodireding. Bontsha gore o ka araba jang motho yo o buang sengwe go lo thibela go rera. (th thuto 1)
Thuto ya Baebele: (5 mets.) lff thuto 04 matseno le ntlha 1-2 (th thuto 13)
BOTSHELO JWA BOKERESETE
Se Phuthego ya Modimo e se Fitlheletseng: (5 mets.) Tshameka bidio ya March ya Se Phuthego ya Modimo e se Fitlheletseng.
Dilo Tse Phuthego e Tlhokang go di Ela Tlhoko: (10 mets.)
Thuto ya Baebele ya Phuthego: (30 mets.) w18.02 25-27 ser.11-20 le dipotso tsa poeletso mo setlhogong se se reng, “A o Ka Tlhalosa?”
Dintlha Tse di Konelang (3 mets.)
Pina 26 le Thapelo


text:
MATLOTLO A A MO LEFOKONG LA MODIMO
A o Pelokgale Jaaka Asa?
Asa o ile a femela kobamelo ya boammaaruri (1Dk 15:11, 12; w12 8/15 8 ¶4)
Asa o ile a bontsha gore kobamelo ya boammaaruri e botlhokwa mo go ene go feta ba lelapa la gagwe (1Dk 15:13; w17.03 19 ¶7)
Le fa Asa a ile a dira diphoso, Jehofa o ne a mo tsaya e le motho yo o siameng ka ntlha ya dinonofo tsa gagwe tse dintle (1Dk 15:14, 23; it-1-E 184-185)
IPOTSE: ‘Nka bontsha jang gore ke femela kobamelo ya boammaaruri? A ke tlogela go itsalanya le ope fela, go akaretsa le maloko a lelapa a a tlogetseng go direla Jehofa?’—2Jo 9, 10.


text:
October 10-16
1 Dikgosi 19-20
Pina 33 le Thapelo
Matseno (1 mots.)
MATLOTLO A A MO LEFOKONG LA MODIMO
“Letla Jehofa Gore a go Gomotse”: (10 mets.)
Go Ribolola Matlotlo mo Dikwalong: (10 mets.)
1Dk 19:19-21—Pego eno e re ruta eng ka go amogela kabelo e ntšha e re e newang mo tirelong ya ga Jehofa? (w97 11/1 31 ¶2)
Mo mmalong wa Baebele wa beke eno, ke matlotlo afe a o ka ratang go tlotla ka one ka Jehofa, a o ka a dirisang mo tshimong, kgotsa matlotlo a mangwe a o a ithutileng?
-
Mmalo wa Baebele: (4 mets.) 1Dk 19:1-14 (th thuto 12)
TLHAGAFALELA BODIREDI
Bidio ya Loeto Lwa go Boela: (5 mets.) Motlotlo. Tshameka bidio ya Loeto Lwa go Boela: Baebele—Job 26:7. Fa dipotso di tlhaga mo bidiong eno, e emise o bo o botsa bareetsi dipotso tseo.
Loeto Lwa go Boela: (3 mets.) Dirisa kgang e go buiwang ka yone mo karolong ya se re ka se buang mo bodireding. (th thuto 18)
Thuto ya Baebele: (5 mets.) lff thuto 07 ntlha 7 le karolo ya Batho Bangwe ba Re (th thuto 7)
BOTSHELO JWA BOKERESETE
Tswelela o Leba Dilo ka Tsela e e Siameng: (15 mets.) Motlotlo. Tshameka bidio eno. Go tswa foo, botsa bareetsi dipotso tse di latelang: Ke melaomotheo efe ya Baebele e e ka re thusang go leba dilo ka tsela e e siameng? Jehofa o ne a gomotsa Elija jang? Jehofa o re gomotsa le go re tlhokomela jang?
Thuto ya Baebele ya Phuthego: (30 mets.) lff thuto 22
Dintlha Tse di Konelang (3 mets.)
Pina 57 le Thapelo


text:
THUTO 13
Dikgang Tse di Molemo ka Bodumedi ke Dife?
1. A madumedi otlhe a siame?
Go na le batho ba ba peloephepa mo madumeding otlhe. Go a itumedisa go itse gore Modimo o bona batho bao e bile o amega ka bone. Mme ka maswabi, batho ba bodumedi ba dira dilo tse di bosula. (2 Bakorintha 4:3, 4; 11:13-15) Go ya ka dipego tsa dikgang, madumedi mangwe a na le seabe mo ditirong tsa borukutlhi, dipolao tsa kgailo, dintwa le go sotliwa ga bana. Ruri seno se hutsafatsa batho ba tota ba dumelang mo Modimong!—Bala Mathaio 24:3-5, 11, 12.
Bodumedi jwa boammaaruri bo galaletsa Modimo, fa jwa maaka jone bo mo kgopisa. Bo ruta dikgopolo tse di seyong mo Baebeleng go akaretsa dithuto tsa maaka ka Modimo le ka baswi. Mme gone Jehofa o batla gore batho ba itse se e leng boammaaruri ka ene.—Bala Esekiele 18:4; 1 Timotheo 2:3-5.
2. Dikgang tse di molemo ka bodumedi ke dife?
Se se itumedisang ke gore Modimo ga a tsiediwe ke bodumedi jo bo ipolelang gore bo a mo rata mme gone bo rata lefatshe la ga Satane. (Jakobe 4:4) Lefoko la Modimo le bitsa madumedi otlhe a maaka “Babelona o Mogolo.” Babelona e ne e le motse wa bogologolo o bodumedi jwa maaka bo simologileng mo go one morago ga Morwalela wa motlha wa ga Noa. Go ise go ye kae, Modimo o tla fedisa ka tshoganyetso bodumedi jono jo bo tsietsang le jo bo gatelelang batho.—Bala Tshenolo 17:1, 2, 5, 16, 17; 18:8.
Go na le dikgang tse dingwe gape tse di molemo. Jehofa ga a lebala batho ba ba peloephepa ba ba mo madumeding a maaka a a mo lefatsheng lotlhe. O kopanya batho bano ka go ba ruta boammaaruri.—Bala Mika 4:2, 5.
3. Batho ba ba peloephepa ba tshwanetse go dira eng?
Jehofa o rata batho ba ba ratang boammaaruri le tshiamo. O ba kopa gore ba tlogele bodumedi jwa maaka. Batho ba ba ratang Modimo ba ikemiseditse go dira diphetogo gore ba mo itumedise.—Bala Tshenolo 18:4.
Mo lekgolong la ntlha la dingwaga, fa batho ba ba peloephepa ba ne ba utlwa dikgang tse di molemo mo baaposetoloing, ba ne ba di amogela ka boipelo. Ba ne ba ithuta tsela e ntšha ya botshelo mo go Jehofa, tsela e e itumedisang le e e nang le boikaelelo le tsholofelo. Ba re tlhometse sekao se se molemo ka gonne ba ile ba amogela dikgang tse di molemo ka go dira gore Jehofa a tle pele mo matshelong a bone.—Bala 1 Bathesalonika 1:8, 9; 2:13.
Jehofa o amogela batho ba ba tlogelang bodumedi jwa maaka mo lelapeng la baobamedi ba gagwe ba boammaaruri. Fa o amogela taletso e e lorato ya ga Jehofa, o tla nna tsala ya gagwe, o nne le lelapa le lesha le le lorato la batho ba ba obamelang Jehofa mme o bone botshelo jo bo sa khutleng.—Bala Mareko 10:29, 30; 2 Bakorintha 6:17, 18.
4. Modimo o tla lere jang boipelo mo lefatsheng lotlhe?
Kgang ya gore bodumedi jwa maaka bo tlile go senngwa e a itumedisa. Katlholo eo e tla golola lefatshe lotlhe mo kgatelelong. Bodumedi jwa maaka ga bo na go tlhola bo tsietsa le go kgaoganya batho. Batho botlhe ba tla bo ba kopantswe mo kobamelong ya Modimo yo o esi wa boammaaruri.—Bala Tshenolo 18:20, 21; 21:3, 4.


text:
Kwa legodimong ba itumelela go wa ga Babelona (20)
Babelona o tla latlhelwa mo lewatleng jaaka leje (21-24)
18 Morago ga moo, ke ne ka bona moengele yo mongwe a fologa kwa legodimong a na le taolo e ntsi, mme lefatshe le ne la tlala lesedi ka gonne o ne a galalela.2 Mme o ne a goa ka lentswe le le nonofileng a re: “O ole! Babelona yo Mogolo o ole,+ mme jaanong ke lefelo le madimona le moya* mongwe le mongwe o o seng phepa di nnang mo go lone, le lefelo le nonyane nngwe le nngwe e e seng phepa le e e tlhoilweng e nnang mo go lone!+3 Gonne ditšhaba tsotlhe di ne tsa tagwa ke beine ya gagwe, e leng keletso* ya gagwe e kgolo ya go dira boitsholo jo bo sa siamang jwa tlhakanelodikobo,*+ mme dikgosi tsa lefatshe di ne tsa dira boitsholo jo bo sa siamang jwa tlhakanelodikobo le ene,+ e bile bagwebi* ba lefatshe ba ne ba huma ka ntlha ya dilo tsa gagwe tse dintsintsi tse di tlhwatlhwakgolo tse a di kokoantseng. Mme dilo tseo ga di mo tlhabise ditlhong.”4 Mme ke ne ka utlwa lentswe le lengwe le tswa kwa legodimong le re: “Tswang mo go ene batho ba me,+ fa lo sa batle go tlhakanela le ene mo maleong a gagwe, le fa lo sa batle go tlelwa ke dipetso tsa gagwe.+5 Gonne maleo a gagwe a mantsintsi mo e bileng a fitlha kwa legodimong,+ mme Modimo o tla mo otlhaela dilo tse di bosula* tse a di dirileng.+6 Mo tshware ka tsela e a neng a tshwara ba bangwe ka yone,+ tota mo dire dilo tse a neng a di dira ba bangwe di menagane gabedi;+ mo senwelong+ se a neng a tsentse motswako mo go sone, mo direle selekanyo sa motswako oo se menagane gabedi.+7 E re ka a ile a ikgalaletsa e bile a ne a na le dikhumo tse dintsi tse di sa mo tlhabiseng ditlhong, o tshwanetse go boga thata le go hutsafala. Gonne o nna a ipolelela jaana mo pelong ya gagwe: ‘Ke busa ke le kgosigadi, ga ke motlholagadi, e bile ga nkitla ke hutsafala.’+8 Ke gone ka moo dipetso tsa gagwe di tla tlang mo letsatsing le le lengwe, e leng loso le khutsafalo le leuba, e bile o tla jewa ka molelo,+ ka gonne Jehofa* Modimo, yo o mo atlhotseng, o nonofile.+9 “Mme dikgosi tsa lefatshe tse di neng di dira boitsholo jo bo sa siamang jwa tlhakanelodikobo* le ene e bile di tshela le ene mo manobonobong a a sa mo tlhabiseng ditlhong, di tla lela di bo di ititaya di hutsafetse ka ntlha ya gagwe, fa di bona mosi wa gagwe a sha.10 Di tla emela kgakajana ka gonne di boifisiwa ke go mmona a boga di bo di re: ‘Ruri go utlwisa botlhoko go bo seno se go diragaletse, wena motse o mogolo,+ wena Babelona motse o o nonofileng, ka gonne katlholo ya gago e gorogile ka tshoganyetso!’11 “Gape bagwebi ba lefatshe ba tla mo lelela e bile ba tla mo hutsafalela, ka gonne ga go na ope yo o ka tlholang a reka dithoto tsotlhe tsa bone,12 dithoto tsotlhe tsa gauta, selefera, maje a a tlhwatlhwakgolo, diperela, letsela le le boleta, letsela le le phepole, sei, letsela le lehibidu; le sengwe le sengwe se se dirilweng ka logong lo lo nkgang monate; le sepe fela se se dirilweng ka lonaka lwa tlou, le sepe fela se se dirilweng ka logong lo lo tlhwatlhwakgolo, kopore, tshipi le mmabole;13 le sinamone, setswaiso sa kwa India, maswalo, leokwane le le nkgang monate, borekhu jo bo nkgang monate,* beine, leokwane la motlhware, bupi jo bo boleta, korong, dikgomo, dinku, dipitse, dikolotsana, batlhanka le batho ba bangwe.14 Eleruri, dilo* tse di molemo tse o* neng o di itumelela ga e tlhole e le tsa gago, le dijo tsa gago tsa maemo le dilo tsa gago tse dintlentle, ga di tlhole di le teng, ga di kitla di tlhola di bonwa gape.15 “Bagwebi ba ba neng ba rekisa dilo tseno, ba ba ileng ba huma ka ntlha ya gagwe, ba tla emela kgakajana ka gonne ba boifisiwa ke go mmona a boga mme ba tla lela ba bo ba hutsafala,16 ba re: ‘Ruri go utlwisa botlhoko go bo seno se diragaletse motse o mogolo, o o apereng letsela le le boleta, letsela le le phepole le le lehibidu, e bile o kgabile thata ka gauta, maje a a tlhwatlhwakgolo le diperela,+17 ka gonne dikhumo tse dikgolo tseo di nyeletse ka tshoganyetso!’“Mme molaodi mongwe le mongwe wa sekepe, le mongwe le mongwe yo o tsayang loeto ka sekepe le batsamaisasekepe le batho botlhe ba ba dirang kgwebo mo lewatleng ba ne ba emela kgakajana18 ba bo ba goa fa ba ntse ba lebile mosi wa gagwe a ntse a sha ba re: ‘Ke motse ofe o o tshwanang le motse o mogolo ono?’19 Ba ne ba itshela lorole mo ditlhogong ba bo ba goa, ba lela e bile ba hutsafetse, ba re: ‘Ruri go utlwisa botlhoko go bo seno se diragaletse motse o mogolo, o batho botlhe ba ba neng ba na le dikepe mo lewatleng ba ileng ba huma ka ntlha ya dikhumo tsa one, ka gonne o sentswe ka tshoganyetso!’+20 “Itumelele se se mo diragaletseng wena legodimo,+ le lona ba ba boitshepo+ le baaposetoloi le baporofeti, ka gonne Modimo o mo atlhotse ka ntlha ya dilo tse a lo dirileng tsone!”+21 Mme moengele yo o nonofileng o ne a tsholetsa leje le le tshwanang le lelwala* le legolo mme a le latlhela mo lewatleng, a bo a re: “Babelona, motse o mogolo, o tla latlhelwa kwa tlase jalo ka bonako, mme ga a kitla a tlhola a bonwa gape.+22 Ga go na ope yo o tla tlholang a utlwa modumo wa baopedi ba ba tshamekang diharepa, wa baopedi, wa ba ba letsang difulutu, le wa ba ba letsang diterompeta mo go wena Babelona. Gape ga go kitla go tlhola go bonwa modiri ope yo o setswerere yo o dirang tiro epe mo go wena, e bile ga go kitla go tlhola go utlwiwa modumo ope wa lelwala* mo go wena.23 Lesedi la lobone ga le kitla le tlhola le phatsima mo go wena gape, e bile ga go kitla go tlhola go utlwiwa lentswe la monyadi le la monyadiwa mo go wena; gonne bagwebi ba gago e ne e le banna ba maemo a a kwa godimo mo lefatsheng, e bile ditšhaba tsotlhe di ne tsa tsiediwa ke ditiro tsa gago tsa go dirisana le badimo.+24 Eleruri, mo motseng ono go ne ga fitlhelwa madi a baporofeti le a ba ba boitshepo+ le a batho botlhe ba ba bolailweng mo lefatsheng.”+
Dintlha Tse di Kwa Tlase
^ Kgotsa gongwe “mohemo; polelwana e e tlhotlheleditsweng.”


text:
Go tlhophiwa banna ba le supa gore ba direle (1-7)
Setefane o latofadiwa ka gore o a tlhapatsa (8-15)
6 Jaanong mo malatsing ao fa barutwa ba ntse ba oketsega, Bajuda ba ba buang Segerika ba ne ba simolola go ngongorega ka Bajuda ba ba buang Sehebera, ka gonne batlholagadi ba bone ba ne ba tlodisiwa matlho letsatsi le letsatsi fa go abiwa dijo.+2 Ka jalo, baaposetoloi ba ba 12 ba ne ba bitsa barutwa ba bangwe ba bantsi mme ba ba raya ba re: “Ga go a siama* gore re tlogele lefoko la Modimo mme re abe dijo mo ditafoleng.+3 Ka jalo, bakaulengwe, itlhopheleng banna ba le supa mo gare ga lona ba ba itiretseng leina le lentle,*+ ba ba tletseng moya le botlhale,+ gore re tle re ba tlhome gore ba etelele pele kgang eno ya botlhokwa;+4 mme rona re tla nnela ruri mo thapelong e bile re ruta lefoko la Modimo.”5 Se ba neng ba se bua se ne sa itumedisa batho botlhe, mme ba ne ba tlhopha Setefane, monna yo o nang le tumelo e e nonofileng le yo o tletseng moya o o boitshepo, le Filipo,+ Porokoro, Nikanore, Timone, Paramenase le Nikolase, mosokologi wa kwa Antioka.6 Ba ne ba ba isa kwa baaposetoloing, mme fa ba sena go rapela, ba ne ba ba baya diatla.+7 Ka jalo, lefoko la Modimo le ne la tswelela le anama,+ le palo ya barutwa ya nna ya oketsega fela thata+ mo Jerusalema; mme baperesiti ba bantsintsi ba ne ba nna badumedi.+8 Jaanong e re ka Setefane a ne a amogelwa ke Modimo e bile Modimo a mo naya maatla, o ne a dira dikgakgamatso le ditshupo tse dikgolo mo pele ga batho.9 Mme banna bangwe ba ba tswang kwa setlhopheng sa Bagololesegi ba ne ba tla ba na le banna bangwe ba Bakurene le Baalekesanderia le ba ba tswang kwa Kilikia le Asia, go tla go ganetsana le Setefane.10 Le fa go ntse jalo, ba ne ba sa kgone go emelana le ene, ka gonne o ne a le botlhale e bile a thusiwa ke moya o o boitshepo gore a kgone go ba araba.+11 Go tswa foo, ba ne ba tlhotlheletsa batho mo sephiring gore ba re: “Re mo utlwile a bua dilo tse di bosula tota ka Moshe le Modimo.”12 Mme ba ne ba dira gore batho, baeteledipele le bakwadi ba galefele Setefane, mme ka tshoganyetso ba ne ba kopana le ene ba bo ba mo tsaya ka dikgoka ba mo isa fa pele ga Sanehederine.13 Ba ne ba tlisa basupi ba maaka ba ba neng ba re: “Monna yono o nnetse go bua dilo tse dintsi tse di nyatsang lefelo leno le le boitshepo le molao wa ga Moshe.14 Ka sekai, re mo utlwile a re Jesu yono wa Monasaretha o tla digela lefelo leno fa fatshe a bo a fetola melao e Moshe a re e neileng.”15 Mme fa batho botlhe ba ba neng ba ntse mo holong ya Sanehederine ba mo lebile ka kelotlhoko, ba ne ba bona sefatlhego sa gagwe se tshwana le sefatlhego sa moengele.


text: 4 Mo metlheng ya bofelo,Thaba e ntlo ya ga Jehofa e leng mo go yone+E tla tia thata kwa godimo ga ditlhoa tsa dithaba,E bile e tla tsholelediwa kwa godimo ga dithota,Mme merafe e tla ologela kwa go yone.+2 Ditšhaba di le dintsi di tla tla di bo di re:“Tlang, a re tlhatlogeleng kwa thabeng ya ga JehofaLe kwa ntlong ya Modimo wa ga Jakobe.+O tla re ruta ditsela tsa gagwe,Mme re tla tsamaya mo ditselaneng tsa gagwe.”Gonne molao* o tla tswa kwa Siona,Le lefoko la ga Jehofa le tla tswa kwa Jerusalema.3 O tla atlhola merafe e le mentsi+A bo a tlhamalatsa* dilo mo ditšhabeng tse di maatla tse di kgakala.Ba tla fetola ditšhaka tsa bone ba di dira megoma*Le marumo a bone ba a dira dikere tse di pomang+Setšhaba ga se kitla se lwa le setšhaba se sengwe,*E bile ga ba kitla ba tlhola ba ithuta ntwa gape.+4 Mongwe le mongwe wa bone o tla nna ka fa tlase ga setlhare sa gagwe sa morara*le ka fa tlase ga setlhare sa gagwe sa mofeige,+Mme ga go na ope yo o tla ba tshosang,+Ka gonne Jehofa wa masomosomo* o buile jalo.5 Setšhaba sengwe le sengwe se tla ikobela* modimo wa sone,Mme rona re tla ikobela* Jehofa, Modimo+ wa rona ka bosakhutleng le go ya go ile.6 Jehofa a re, “Mo letsatsing leo,Ke tla phutha motho* yo o neng a tlhotsa,Ke bo ke phutha yo o neng a phatlaladitswe,+Mmogo le yo ke neng ke mo tshwere setlhogo.7 Motho* yo o neng a tlhotsa ke tla mo tlogelela masalela,+Le yo o neng a leleketswe kgakala ke tla mo dira setšhaba se se maatla;+Mme Jehofa o tla busa e le kgosi ya bone mo Thabeng ya Siona,Go tloga jaanong le go ya bosakhutleng.8 Mme wena, wena tora ya letsomane,Thotana ya ga morwadia Siona,+Puso ya ntlha* e tla tla kwa go wena, eleruri e tla tla,+Bogosi jwa morwadia Jerusalema.+9 Jaanong ke ka ntlha yang fa o goela kwa godimo?A ga o na kgosi,Kgotsa a mogakolodi wa gago o nyeletse,Mo e leng gore o mo ditlhabing jaaka mosadi yo o belegang?+10 Wena morwadia Siona, nna mo ditlhabing tse di botlhoko thata mme o kgaratlheJaaka mosadi yo o belegang,Gonne jaanong o tla tswa mo motseng o bo o ya go nna kwa nageng.O tla tsamaya go ya go fitlha kwa Babelona.+Mme o tla gololwa teng koo;+Jehofa o tla go rekolola mo seatleng sa baba ba gago teng koo.+11 Jaanong ditšhaba di le dintsi di tla phuthiwa gore di go tlhasele;Di tla re, ‘A a itshekololwe,Mme a matlho a rona a bone seno fa se diragalela Siona.’12 Le fa go ntse jalo, ga ba itse dikakanyo tsa ga Jehofa,Ga ba tlhaloganye boikaelelo* jwa gagwe;Gonne o tla ba phutha jaaka dingata tsa dijo tsa ditlhaka tse di sa tswang go rojwa tse di isiwang kwa seboaneng.13 Ema o phothe, wena morwadia Siona;+Gonne ke tla fetola dinaka tsa gago gore e nne tshipi,E bile ke tla fetola ditlhakwana tsa gago gore e nne kopore,Mme o tla sila ditšhaba di le dintsi.+O tla naya Jehofa dikhumo tse ba di utswileng,E bile dithoto tsa bone o tla di naya Morena wa boammaaruri wa lefatshe lotlhe.”+